
	АФРИКИЙН ЗОРИГТ АНЧИН БҮСГҮЙ

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	Англи хэлнээс Б. Даваасүрэн орчуулж

	Чой. Лувсанжав доктор хянан тохиолдуулав.

	 

	 

	
ӨМНӨХ ҮГ

	Амос Тутуола 1920 онд Африкийн Нигери улсын Абекита хотод төржээ.

	Түүний зохиол Англи хэл дээр олонтоо хэвлэгдсэний нэг нь энэхүү «Африкийн зоригт анчин бүсгүй» гэдэг ном юм.

	Тутуолын зохиол, эрх чөлөөнд дуртай африкийн ард түмний тусгаар тогтнолын төлөө тэмцлийг яруу тодорхой тусгасан байдгаараа өвөрмөц юм. Үүний тодорхой жишээ нь «Африкийн зоригт анчин бүсгүй» гэдэг энэ зохиол билээ.

	Аз жаргалын төлөө тэмцэж буй ард түмний тэмцэл нь бүсгүй хүнийг хүртэл эр зоригтой, чадал хүчтэй болгож үй түмэн бэрхшээлийг ялан давж олондоо аз жаргалыг авчирч байгаа үйл явдал энэ зохиолд гарна.

	Зохиолын үйл явдал үлгэрийн шинжтэй боловч гол баатрын дүр нь бодитой юм. Зоригт бүсгүй, шилдэг анчин болж, ширэнгэд зоригтойгоор зорчин мангасыг ялж, зовсон түмнийг чөлөөлж байгаа нь илбийн ид шид биш, шаргуу оролдлого, зориг самбаа, тэвчээр хатуужлын үр дүн гэдгийг зохиолын үйл явдал харуулж байна.

	Амос Тутуолын «Африкийн зоригт анчин бүсгүй» тууж, эрх чөлөө тусгаар тогтнолынхоо төлөө тэмцэж байгаа африк түмний тэмцлийн дүр зургийг үлгэрийн маягаар гаргаснаараа сурагчдын мэдлэг хүмүүжилд тус болно гэж үзэж англи хэлнээс чадан ядан орчуулж хүүхэд дүү нартаа бэлэг болгон барив.

	 

	Орчуулагч Б. Даваасүрэн

	Анхдугаар бүлэг : МАНАЙХ

	 

	Миний нэрийг Адебиси гэдэг. Би бол Африк тивийн Нигери улсын анчин бүсгүй. Аав маань мөн л анчин байсан. Тэр бээр битүү ширэнгэ ойд явж ан гөрөөг мянга, мянгаар нь агнаж явсан билээ. Миний аав зоригтой хүн байсан учраас ямар ч бусад анчин очихоосоо айдаг ширэнгийн гүн туж руу очиж ан ав хийдэг хүн байв. Тиймээс ч улс миний аавын зориг зүрхийг гайхан шагширч гацааныхаа тэргүүн болгосон байлаа.

	Мангаст ширэнгэ гэж нэртэй битүү ой манай гэрээс нэг зуу орчим бээр алс оршдог байв. Тэр ширэнгэ бол олон янзын жигүүртний нутаг, ой модоор нь амтат жимс дүүрэн сайхан газар байлаа. Хөрсөн дороо төмөр, зэс, алтны баялаг дүүрэн, үнэхээрийн баян орон  хангай билээ. Манай тосгоны харчуул цөмөөрөө л тэнд очиж анг нь агнаж, алт мөнгө элдэв эрдэнэсийг нь ухаж, үр жимсийг нь түүх дуртай байдаг байсан сан. Чингэвч гайхамшигт энэ ширэнгэ бол тун аюулт газар байлаа. Энэ аюулт газар луу зүрхлэн орсон анчнаас гэртээ эгэн ирдэг нь өдрийн од шиг, ширэнгэд байдаг олон мангас очсон анчныг алж, заримыг нь баривчлан авч олзолдог байлаа.

	Намайг хүүхэд байхад нэг өдөр, миний аав, дөрвөн ах маань тосгоны урдаа барьдаг анчин болгоныг цуглуулан байж ийн өгүүлрүүн:

	— Цөмөөрөө ширэнгэд очиж мангасыг дарахыг бодоцгооё. Тэгвэл бид бүгд тэнд ан ав хийдэг болж цөмөөрөө баян тарган болно гэв. Анчин ард ч тэгье тэгье болж, тэргүүнийхээ үгийг дагав.

	— Бид мэдээтэй хянуур явна аа, ширэнгэд нэг их лав орохгүй гэж аав минь ээжид хэлж билээ. Ээжийг минь айж мэгдрээд байхаар нь тайвшруулахын эрхээр аав тэгсэн хэрэг бүлгээ. Аав ах нарыг маань явснаас хойш ээж өдөржин шөнөжин харуулдаад л байж билээ. Явсан зүгээс хэзээ л хөлийн чимээ гардаг бол хэмээн чих тавин суужээ. «Ирж явна! Би юм сонслоо» гэж ээж маань дуу алдлаа. Нэг чих тавьсхийснээ царай нь юу юугүй л зэвхийрч ирэв. «Ганц өвгөний минь л алхаа байна шүү. Хэдэн хүү минь хаа одов?» хэмээн хашхираад аавыг маань тосохоор гэрээсээ ухасхийн гарлаа.

	Гарсан даруй, манай гэр лүү зурайсан замаар айсуй яваа аавыг минь харав. Аавын минь царайд гуниг дүүрч, нэг хоёр гэсээр аажимхан гэлдэрч айсуй харагдав.

	«Хэдэн хүүхдээ алдчихлаа. Мангасын саварт оруулчихлаа» гэж аав минь сулхан дуугаар давтан давтан өгүүлэв.

	Юу болсон өлзий бус бүхнийг маргааш нь гацаагаараа мэдэж авцгаав. Эр нөхөр, аав хөвгүүд нь эргэж ирээгүй олон айл гасланд умбав. Хөөрхий тэд цөм мангасын гарт боол зарц нь болсон ажээ.

	Тэнд үнэхээр аймаар газар юм. Дахиад л ширэнгэ рүү зүглэхийг больё гэж эсэн мэнд харьж ирсэн анчид ярьцгааж байв.

	Миний аав их л зоригтой хүн байсан боловч ширэнгэ руу буцаж яваагүй билээ. «Ай хөөрхий, миний ан хийх нас хөг өнгөрчээ. Шөрмөстэй залуу хөвүүд минь мангасын боол болчихсон болохоор ширэнгэд би гэдэг хүн хохь ганцаараа юугаа хийж чадах вэ дээ?» гэж аав минь ярьдаг боллоо.

	 


Дэд бүлэг : ШИРЭНГИЙН БАЙДЛЫГ БИ МЭДЭЖ АВАВ

	 

	Миний аав, бусад олон анчны адилаар тариачин боллоо. Тариачны газар үржил шим муу учир улс амьтан голцуу л өлсгөлөн үзэж байдаг боллоо.

	Дээр өгүүлсэнчлэн миний аав тосгоны тэргүүн байсан болохоор тосгоныхон манайд цуглаж ширэнгийн явдал, ан амьтныг ярилцан суудаг байлаа.

	«Хэрэв бид дахиад ан гөрөө хийцгээхгүй юм бол цаашид яаж амь зуух юм бэ? Манайхны газар үржил шимгүй байна. Хүрэлцэхүйц ургац өгч чадахгүй байна. Үргэлжийн өлсгөлөн зовлонгоос болж хүүхдүүд маань эрүүл чийрэг өсөж торниж чадахгүй байна» гэж ярьцгаана.

	Энэ үес би естэй байсан бөгөөд яриаг нь их л анхааран чагнадаг байв. Ширэнгийн мангасны тухай, миний ах нарын хувь заяаны тухай энэ үес би юу ч мэдэхгүй байхаар балчир байсан гэдэг нь та бүхэнд илхэнээ мэдэж цөхөх юмгүй байгаа байх.

	Аав минь над тун хайртай болохоор намайг гэрээсээ огт холдуулдаггүй байлаа. Гэвч би бяцхан найзуудтайгаа тоглон тосгоны хавиар гүйлдэх их л дуртай байв.

	Нэг өдөр би хөрш айлынхаа байшингийн дэргэд байсан юм. Цонхны цаана байсан эмэгтэй намайг харж хэсэг зуур ширтсэнээ эргэж, тасалгаанд байгаа улст хандан «Адебисийн ах нар үрэгдсэн болохоор эднийхээс одоо ан хийх хүн гарахгүй дээ» гэж ярихыг нь сонслоо.

	Энэ үг намайг их л гуниглуулав. Гэртээ гүйн ирж аавынхаа сандлын дэргэд чимээгүйхэн суулаа. Ээж маань намайг яагаа юм бол гэсэн шиг ширтэн «Миний охин яачих аа вэ?» гэж асуув. Тэр үед би ээждээ юм хум яримааргүй санагдаад «Юу ч болоогүй ээ, ээж ээ!» гэж хариулав.

	Хэд хоноод, аавынхаа ажилд элбэлцэхээр аавтайгаа тарианы газар луу очлоо. Нэг хэсэг ажиллаад түр амарч юм идэж суухдаа би: «Аав аа! Ах нарынхаа тухай би юу ч мэдэхгүй юм. Надад ярьж өгөөч» гэж гуйлаа.

	«Чи яагаад чухам өнөөдөр асуумаар болов?» гээд аав маань гайхасхийв. 

	«Хөрш айлынхаа цонхны дэргэд намайг зогсож байхад, тэд миний ах нарыг ярьж байсан» гэж би хэллээ.

	«Адебиси минь, хамаг үнэнийг чамдаа би, одоо л хэлье» гэж аав маань санаа алдаад үргэлжлүүлэн ярьсан нь: «Чиний ах нар, Мангаст ширэнгэ өөд нэгэн өдөр надтай хамт явцгаасан юм. Тэднийг би тэнд л алдчихаад ирсэн дээ. Мангас ах нарыг чинь олзлон авсан болохоор одоо ах нар чинь амьд ч байж мэдэшгүй. Тэр аймшигт ширэнгэ рүү зүглэх зориг хэнд ч алга. Би эрж олохыг хүсээд хүсээд насан ийм өндөр болсон болохоор ганцаараа яах ч арга алга даа» гэв.

	Ингэж ярингаа аавын минь нүднээс нулимс унаж байхыг нь үзээд би аавыгаа тун ч их өрөвдөж билээ. «Аав аа! Би том болоод Мангаст ширэнгэ рүү явж, Мангасыг дарж ах нарыгаа гэртээ авчирна» гэж би хэллээ.

	Аав минь над руу итгэмжгүй гунигтай инээмсэглэн харж өгүүлрүүн: «Ямар ч зоригтой анчин, тэр Мангасыг дарж чаддаггүй юм. Түүнээс гадна ширэнгэд олон зэрлэг араатан амьтан байдаг. Хэрэв хүйяа охин минь чи тэр лүү зүглэвэл ах нарыгаа олохоос өмнө араатан амьтад нь чамайг цааш харуулчихна шүү дээ»

	«Би их сүрхий анчин болоод ширэнгэ рүү явж ах нарыгаа олно» гэж зоримог хэлэхэд аав маань: 

	«Мөн ч томоогүй хүүхэд юм даа. Миний хэлээд байгааг огт мэдэж өгөхгүй байна аа даа, чи. Тэр мангас чинь, аймшигт амьтан. Ухаан нь нэг нь л духан дээрээ 16 эвэртэй. Нүднээс нь цацарсан гэрлээс ямар ч хүн далдирдаг юм» гэж учирлав.

	Миний аав, надтай их л удаан ярилцаж ширэнгэ дэх аюулын тухай олон зүйлийг хэлж өгөв. Аавынхаа ярьснаас би айгаагүй юм.

	Хэдэн сарын дараанаас би нум сумаар ан агнаж эхэллээ. Аав маань миний ан сайн хийж байгааг үзээд жижигхэн буу өгсөн. Түүгээр нь би буудаж ч сурлаа.

	Гутгаар бүлэг : БИ АНЧИН БОЛЖ АЯНД МОРДОВ

	 

	Арван тавтайдаа би, гаргуун сайн бууддаг мэргэн боллоо.

	Дахиад л би аавдаа хандан: «Мангаст ширэнгэ рүү явж тэнд ан хийе» гэж гуйлаа. 

	«Дэмий үг ээ, охин минь!» гэж аав ууртайгаар хэлээд, «Бүсгүй хүүхэд хэзээ ан хийж байсан юм бэ? Хэрээс чинь хэтэрсэн ажил гэдгийг чи ойлговол зохино» гэж учирлалаа.

	Энэ тухай ярьдаг цаг одоо биш байжээ. Хоног хугацаа улирсаар нэг цагт аав маань миний талаар өөр бодолтой болж болох юм гэж бодлоо.

	Гурван жил өнгөрөхөд би анчин шиг анчин боллоо. Арван найман настай байхдаа, мангаст ширэнгийн тухай яриагаа дахин сэдэв.

	«Би ер нь азгүй хүн юм аа даа гэдгийг та их сайн мэдэж байгаа, аав аа! Намайг тосгоныхоо хамгийн сайн анчин болсон гэдгийг та мэдсээр байж ширэнгэ рүү явуулж өгөхгүй юм» гэж би хэллээ.

	«За би чамайг тийш нь явуулж болох юм аа. Гэхдээ чи миний анчин удмыг минь залгаж авах ёстой. Би энэ ёслолд өөрийн тосгоны бүх хүнийг урин залах гэж байгаа» гэж аав маань хэлэв.

	«Яасан сайн юм бэ, аав минь! Ёслолыг битгий удааж үзээч! Би тийшээ аль болох түргэн явмаар байна» гэж учирлан гуйлаа.

	Тав өнжөөд олон зуун хүн манай гэрийг тойрон цугларлаа. Ёслол өглөө эхэлж олон цаг үргэлжилж их л найр болов.

	Найр үдээс хойш дууслаа. Миний аав, ангийн хувцас, богц, буугаа авчирч гэрийнхээ гадаа үүдэнд тавьсны нь өмнө би өвдөг сөхрөн суухад хувцас, буу, богцоо надад хайрлав.

	Чингээд нэгэн ахмад анчин надад «Охин минь, даанч балчир байна даа. Чингэвч, нэгэнт өөрсдийнхнийгөө аваръя гэж сэтгэл шулуудсанаас хойш ширэнгэ рүү явах л болж, зоригт анчин бүсгүй минь, чи хавтай байна даа. Эсэн мэнд эргэж ирэхийн ерөөл тавья» гэв.

	Ээж маань «Тийшээ бүү зүглэ, бүү зүглэ гэм!» гэж нулимс асгаруулан үглэв.

	Би, ээжийгээ чадан ядан тайвшруулж нэлээд оролдоод талбайн өр дунд очин: «Ах зах өтгөс нар минь, ах, эгч нар, үеийн олон анд нар минь, дүү нар минь энэ өдрийн үдээс хойно би та бүхнээсээ салан одож Мангаст ширэнгэ өөд явах боллоо. Би эм хүн, нас минь бага, чингэвч тийшээ явахаас зориг мятрахгүй. Би, өөрийн болон өөр бусдын тосгоныхны аз жаргалын төлөө тийшээ явах гэж байгаа хойно юунаас халирах вэ? Хамаг Мангасыг үлдэн хөөж шоронд нь тарчлан зовж байгаа бүх анчдыг авран суллана. Манайхны заяа буян дэлгэрэх л ёстой. За дараа баяртай уулзахын сайн ерөөл айлтгая, та минь» гэж өндөр дуугаар хэллээ.

	Тосгоныхон булт намайг дагаж, зам дээр гарган ширэнгийн зүг үдэж өглөө. Эмэгтэй нь уйлалдаж, эрэгтэй нь дүнсийлцэн байцгаав. «Баяртай уулзъя» гэж би дахиад хэллээ. Ийнхүү миний, урт замын аюултай аян эхлэв.

	Би замаар орж олон цаг шувт алхсаар гагцхүү оройн хоол идэхээр түр саатлаа. Түр саатан амсхийгээд цааш яв явсаар удалгүй олон замын уулзвар газар хүрч очлоо.

	Чухамхүү аль замаар нь цааш явахаа сайн мэдэхгүй байв.

	Тэр үес, нэгэнт цаг оройтож харанхуй болж ирсэн байв. Ийм болохоор би, гал түлж, хэдэн цаг унтахаар шийдлээ. «Өглөө болсон хойно л нэг замыг нь шилж явъя даа» гэж амандаа үглэв.

	Өглөө намайг сэрэх үес нар дээр хөөрсөн байлаа. Өглөөний хөнгөн хоол идээд чухам ингээд бусдаас нь шилэн энэ замаар явлаа ч гэсэн юмгүй нэг л замаар нь явж гарав. Хоёр цаг хэртэй яваад нэг ойд тулж ирэв.

	«Энэ ч өнөө Мангаст ширэнгэ биш байгаа даа. Ширэнгэд очихоосоо өмнө, хүнс хийх хэдэн шувуу буудъя хө, байз. Юм уумаар ч санагдаж байна. Горхи ч дайралддаггүй байгаа даа» гэж амандаа үглэв.

	Ингээд би Ширэнгийн зүг зоримог алхаллаа. Одоо ч аминд халтай цаг ирлээ шүү дээ. Яаж ч мэдэх байх даа гэсэн бодол сэтгэл эзэмдэв.

	 


Дөтгөөр бүлэг : ОДАРА БИД ХОЁР УУЛЗАВ

	 

	«Зоригт эмэгтэй та гав ганцаараа хаашаа яваа юм бэ?» гэсэн эрэгтэй хүний дуу гэнэт сонстов. 

	Эргэж хартал, зургаан анчин миний ард зогсож байв. «Та нар юун улс вэ? Яах гээ вэ?» гэж би асуулаа.

	«Бид Айбемби хотоос яваа анчид. Шувуу л агнаж яваа хүмүүс юм. Харин та, энэ харанхуй ойд орь ганцаараа юу хийж явдаг бил ээ?» гэж надаас асуув.

	«Чадвал, ах нарыгаа олоод авран суллаж авахаар Мангаст ширэнгэ өөд явж байгаа юм» гэж би хариуллаа. 

	«Мангаст ширэнгэ өөд явж байгаа гэнэ ээ?» гэж нэг нь өөрийн эрхгүй дуу алдаад нөгөө нь 

	«Чимээгүй! Чимээгүй! Дүү минь чанга ярьж болохгүй. Одара1 сонсчихвол, хүрч ирээд биднийг алж орхино шүү дээ» гэв.

	«Одара1 гэдэг чинь юу юм бэ?» гэж би асуулаа.

	«Одара гэдэг бол мангаст ширэнгэд байдаг аварга амьтан. Заримдаа энэ ойд хүрээд ирдэг. Харахад л үнхэлцэг хагармаар амьтан даа» гэж нэг анчин хэллээ.

	Анчныг ярьж дуусаагүй байтал жигтэй муухай чимээ гарлаа. Бид цөмөөрөө яг зогсон чимээ чагнав. Агшин бүрд чимээ ойртон чангарсаар байлаа. 

	«За энэ Одара гэгч чинь махчин хамсаатантайгаа ирж яваа нь энэ. Одоохон нуугдацгаа» гэж нэг анчин нь шивнэв.

	Ойрхон байсан өндөр мод өөд авирч өтгөн навчин дунд нь нуугдлаа. Мод замаас даан их холгүй байсан болохоор ирэх бүхнийг нь харж байв. Одарын дээрэмчид их ойрхон ирж байлаа.

	«Замаасаа гар. Замаасаа гар. Хорт бороохой барьсан Одара айсуй ирлээ» гэж олон мангас ам амандаа хашхиралдав. Чингэтэл ч нөгөө анчид ой руу алга болцгоов. Би модон дээрээсээ, ийш тийш үймэлдэж нисэж байгаа олон шувуу мангасуудаас нуугдахыг оролдсон араатан амьтдыг харж байлаа.

	Удалгүй их хуй салхи босож, мод шуугин, хуурай навчис салхинаа хийсэн хий агаарт далбачин хөөрлөө. Түдэлгүй Одара гэгчийн дуу сонстов. Би, айсан гэж тамтаггүй, арай л модноосоо хальчихсангүй.

	Мангас тун ойрхон ирэхэд нь би сайн харлаа. 

	Одара бол нүсэр биетэй, догшин нүдтэй, агуй шиг амтай амьтан харагдав. Тэр бээр мөрөндөө том том бороохой хүүдийлэн үүрчээ. Намайг хармагцаа сүр бадраан хашхирч байх нь үнэхээр зэвүүн санагдав.

	Би Одара руу буудсан боловч оносонгүй болохоор Одара чанга чанга хагдганан инээхэд айснаасаа болж хамаг бие маань чичрэв. Тэр, хүүдийнээсээ нэг бороохойгоо сугалан над руу шидсэн нь оносонгүй.

	Удалгүй баахан хорт могой, миний байгаа мод өөд авиралдав. Мангасаас айсандаа ийнхүү авирч яваа могойг хараад Одара их л тааламжтай байв.

	«Үзэсгэлэнт бүсгүй та буугаад ир» гэж Одара хашхиран дахиад л инээлээ.

	Би, ойд авд явахдаа, тусгай эм биедээ түрхдэг болохыг Одара мэдсэнгүй. Уг эм, надад энэ удаа ч тус болж могойнууд миний биед хүрэнгүүтээ, газарт үхэтхийн унацгааж байлаа. Үүнийг хараад Одарагийн уур нь хүрч уушги нь сагсайж байв. «Зоригт ангуучин та, доошоо бууж ирэхгүй юү? Та дуртай ч дургүй ч буух л болно доо» гэж бас хашхирав.Дараа нь тэр, миний авирсан модыг түлхлэн ганхуулсан авч би мөчир мөчрөөс зууран уналгүй тэсэн тогтов.

	Гэнэт Одара, модноос даан их холгүй бутны цаана нуугдсан нэгэн анчныг харав. Мангас түүнийг барьж аваад шуудай дотроо хийж орхив. Яг энэ үед би Одара руу дахиад буудсан боловч, бас л оносонгүй. Мангас, модыг улайран ганхуулав.

	Чингэтэл би мөчир дээрээ тогтож чадалгүй хөсөр уналаа. Айж дүүрсэндээ шийдэмгийдээ хүрч, босон харайнгуутаа ой дундуур хөл мэдэн жирийлгэв.

	 

	* * *

	 

	Одара, миний хойноос мөшгөн хөөж явааг харсан мөнөөх таван анчин нуугдаж байсан газраасаа босож цааш цаашаа хурдлан гүйж одов.

	«Мангас, маныг лав харахгүй» гэж тэр хэдэн анчин санажээ. Гэвч Одарын олон нүд арван зүгтээ хардаг юм санжээ. Мангас нөгөө зүг рүү гүйж яваа анчдыг хэдийн ажаад барьж авахаар шийдээд, над руу хоёр ширхэг хорт бороохой шидэж орхиод «үзэсгэлэнт хонгор чи, хаа холдож гийх вэ дээ» гэж хашхиран нөгөө хэдэн анчны хойноос буцаж гүйлээ. Аз болоход шидсэн хоёр бороохой нь намайг оносонгүй, харин чиг би тэр хоёрыг газраас түүж аваад "хэн маань хорт бороохойг илүү шидэж чадахаа одоо үзнэ дээ, хө" гэж бодлоо.

	Хэрхдэг бил ээ гэзнэж байтал, өнөө хэдэн анчин миний зүг гүйлдэн араас нь мангас хөөж явав. «Миний хойноос» гэж би анчны зүг хашхираад тэртээ харагдах нэгэн голын зүг харайлгав.

	Нэлээд том энэ голын дээгүүр нарийн банз хөндлөн тавьсны дээгүүр би гүйн гарч өнөө хэдэн анчин маань ч миний хойноос цувалдан гарч ирэв. Анчдын хойноос хөөсөн Одараг нарийн банзан дээр тавран гарч ирэхэд банз хуга үсрэн Мангас цүлхийтэл уснаа ойчив. Одоо ч миний ээлж ирлээ хэмээн би гартаа байсан хоёр хорт бороохойг дараалуулан, усан дотор байгаа мангас руу шидэв. Мангасыг хоёр сайн онолоо. Мангас, миний өөдөөс өөр хэдэн бороохой шидсэн авч, намайг оносонгүйг би газраас түүн авч өөр лүү нь эгүүлэн шидлэв. Ийнхүү хэдэн хувь хором тулалдахад миний шидсэн бороохой мангасыг тоо бүрнээр онож, түдэлгүй Одара уснаа живж одов. Тийнхүү Одара нас нөгчсөн юм.

	Одара бол айн халирсан хүнийг л барьж дийлдэг болохоос биш, чин зоригтныг яаж ч чадахгүй юм байна билээ хэмээн би сайтар мэдэж авснаа одоо санаж байнам.

	 


Тавдугаар бүлэг : АЙБЕМБИ ХОТОД

	 

	«Зоригт анчин бүсгүй та, манай хотод морилогтий. Манай Ван ч, манайхан ч бултаараа танд их баяр айлтгана» гэж Айбемби хотоос ирсэн тэр анчид намайг урин залав.

	«Та бүхэнд их баярлаж байна. Би та нартай хамт танай тэнд очиход баяртай байна. Мангаст газраар цаашид явахынхаа өмнө жаахан амармаар ч санагдана» гэж би хэллээ.

	Харчуул, олон юм ч ярьсангүй, миний анчин болохыг мэдэж авав. Жаал амраад Айбемби хэмээх нэрт, холгүй нэгэн хотыг чиглэн хөдлөв. Би ч голын эрэг дээр үлдсэн хоёр бороохойг авахаа мартсангүй. «Энэ хоёр надад ч мөн их хэрэг болно доо» гэж дотроо санав.

	Биднийг хотод очиход эр, эм хүүхэд шуухадгүй гудамжинд тосож, цөмөөрөө намайг гайхсан харцаар ширтэцгээж байв.

	Тэд, «Энэ бүсгүй анчин юм уу?», «Эм хүн ан агнаж чаддаг юм уу?» гэж бие биеэсээ асуулцана. «Энэ бүсгүй гайхалтай анчин байгаа юм. Тэр бээр хэдхэн цагийн өмнө Одара мангасыг алсан хүн» гэж манай нөхөд ярьж, хүрээлсэн бүх хүн уухайлан биднийг дагасаар Вангийн ордонд хүрч очлоо. Вантанд бараалхан очтол, Ван: «Чи хаанаас ирсэн бэ?» гэж асуув

	«Манай тосгон эндээс их хол доо, Вантан минь» гэж би айлтгал өчив. Чи, «анчин хүүхэн гэдэг үнэн үү, хө?», «Тийм ээ, би үнэхээр анчин хүн байгаа юм» гэж хэлээд, намайг инээхэд Ван их л гайхан харав. Биднийг хүрээлэн зогссон, тосгоны тэргүүн нар «анчин хүүхэн гэнэ ээ! хээ гээ!» гэнэ. «Энэ хүүхэн тэгээд сүйд болдог байгаа даа» гэж нөгөө нь шагшина.  «Яасан ийсний анчин гэж. Энэ бүсгүй удган байлгүй» гэж нөгөө нь өгүүлэв. Энэ улс намайг яагаад ингэж этгээд элдвээр хэлж байгаагийн учрыг ч би ухаарсангүй. Юу гэж хариу өчихөө ч мэдэхгүй байв.

	«Чи хаашаа явж байгаа хүн бэ?» гэж Ван бас асуулаа.

	«Мангаст ширэнгэ рүү» гэж би хариуллаа. Чингэж хэлэхээр бүгд нам гүм болов. Бүх хүн хэсэг зуур амьсгаа даран таг чимээгүй зогсож мэл гайхаж сүрдсэн нүдээр намайг ширтэцгээж билээ.

	«Чи, ийм залуу болоод үзэсгэлэнтэй хүүхэн байж, яагаад тэрхүү аймшигт ширэнгэд ан хийхээр яваа учраа хэлэхгүй юү, хө, чи» гэж Ван асуулаа.

	«Айлтгая, Вантан гуай» гэж би эрэмгий өчив. Улс намайг өрөвдөнгүй харцгаав.

	«Ширэнгэд аймшигт олон мангас байдгийг чи мэдэхгүй юу» гэж Ван дахин асуулаа.

	«Тийм ээ! Вантан» гэж би давтан өгүүлэв

	Дараа нь би, намайг хүрээлэн буй улс руу эргэж чанга дуугаар: «Намайг төрсөн тосгоноосоо мордохын урьд, манай тосгоны тэргүүн, миний аав, надад мангаст ширэнгийн тухай хамаг учрыг нэгд нэгэнгүй ярьж өгсөн. Чингэвч би тийшээ явахаас айхгүй гэж аавдаа айлтгасан» гэж хэлэв.

	Хүрээлэн байсан улс юу ч хэлсэнгүй. Миний хэлсэнд итгэхгүй шиг байгаа бололтой.

	«Чи, манай тосгонд түрхэн зочлохгүй юу?» гэж Ванг зарлиг болоход «Хэрэв та бүхэн намайг тосгондоо хэдэн хоног байлгая гэж таалан соёрхвол би их л баярлах болно. Явахынхаа өмнө бага зэрэг амармаар ч байна» гэж хариуллаа.

	«Энэ Зоригт анчин бүсгүйд, миний ордноос хамгийн дөмөг тасалгаа гарган өгч, хэрэгтэй бүгдийг нь их сангаас гаргуулж өг» гэж Ван, ноён тэргүүн нарынхаа нэгэнд захирав. Би Ванд сөгдөн ёслоод намайг дагуулсан хүний хойноос явж саруулхан том тасалгаанд очлоо. Удсан ч үгүй зарц, надад хоол унд авчирч өгөв. Хоол ундаа идэж уучхаад унтаж амрахаасаа урьд жаахан зугаалахаар шийдлээ. Энэ орой тун сайхан байлаа. Ширэнгэд Одара мангастай тулалдаж байснаа нэхэн санахад энэ хотын гудамжаар тайвуу талбиу алхаж явах минь надад даан ч сайхан байв.

	Гудамжинд явсан улс гэнтхэн байшин руугаа сандран мэгдэн орж, хаалга цонхоо хав тав хаацгааж байгаа нь харагдав. Мал адгуус ч ийш тийшээ үргэн үймж байлаа.

	 


Зургаадугаар бүлэг : БИ МАНГАС ШУВУУГ ДАРАВ

	 

	«Надаас айж зугтаж байгаа юм биш байгаа даа. Мэр сэр хүн намайг удган гэж санадаг байсан бол одоо хот орноороо тэгж боддог бол оо юу даа» гэж бодлоо.

	Би чухам яахаа мэдэхгүй, ордны хаалганы дэргэд гайхан зогсов. «Явах уу? Эндээ жаал байзнах уу? Яавал дээр вэ?» гэж би бодлоо. Гэнэт хаалга нээгдэж зарц гарч ирээд над өөд дохин, ойртож очвоос «Зоригт анчин бүсгүй та ор» гэж шивгэнэв. Хэлсэн ёсоор нь тасалгаанд ортол зарц мөн орж ирэнгүүт хаалгаа хаав. Ордон дотор харанхуй байлаа. Зарц намайг зугуухан болгоомжтой дагуулан явж тасалгаанд минь хүргэлээ. «Хүн амьтан орон байшиндаа сандан мэгдэн орж мал адгуус хүртэл үргэж үйлзэж, энд тэндгүй харанхуй болж орхих чинь. Юу болчих оо вэ?» хэж би түүнээс шивгэнэн асуув.

	«Ширэнгээс бараг орой болгон ирдэг, мангас - шувуу ирж байгаа нь тэр» гэж зарц хэлээд намуун дуугаар ярьсан нь: «Энэ их аймшигт амьтан байгаа юм. Мангасын дуу сонсогдмогц бүх хүн, тэр ч байтугай адгуус амьтан хүртэл бүгдэг юм. Хэрэв тэр мангас гадаа яваа нэг л хүн үзвэл доошлон нисэж ирээд барьж аваачдаг. Адгуусан амьтныг ч ялгаагүй барьдаг. Үүгээр ч барахгүй аль нэг байшинд гэрэл байхыг харах буюу хүн ярихыг сонсвол тэр байшингийн дээврийг хошуугаараа эвдэн ороод дотор нь байгаа бүх хүнийг барьж аваачдаг юм» гэв.

	«Мангас - шувууг алчих хүн байдаггүй юм уу» гэж би асуулаа. «Энэ хотын хамаг анчин түүнийг алах гэж оролдсон боловч чадаагүй өдий хүрсэн юм. Мангас - шувуу их л олон зоригт эрсийг барьж аваачсан даа. Одоо үлдээд байгаа хэдэн анчин тулалдахаасаа хулчийдаг болсон юм» гэж надад тайлбарлав.

	Би хэсэг зуур бодолхийлснээ, тайвнаар «Хэрэв надтай дайралдвал би тэр мангас - шувууг чинь ална даа» гэж хэллээ.

	Зарц намайг гайхсан харцаар харж таг дуугүй зогсов. Намайг галзуурч гэж бодсон байж ч магадгүй. Удалгүй зарц явж, би ганцаараа харанхуйн дунд үлдлээ.

	Түдэлгүй зарц эргэж ирээд «Ван, таныг бараалхуул гэж байна. Надтай хамт явагтий» гэв.

	Би, ордны харанхуй тасалгаагаар өнгөрөн ванд бараалхав.

	«Чи мангас - шувууг алж чадна гэж үнэн үү?» гэж Ван намуухан дуугаар асуулаа.

	«Тийм ээ, Вантан! Хэрэв би түүнтэй тааралдвал алж чадна» гэж би итгэмжтэй хэлэв. «Мангас - шувуутай дайтна гэдэг амархан даваа биш шүү. Чи алж чадахгүй л бол цаадах чинь чамайг... яана?» гэж Ван асуухад

	«Би алж чадна аа. Мангас - шувуутай дайтахад зэхэхэд минь улс надад тусалбал сайн» гэж би яриаг нь таслан өчив.

	«За тийм л байх болтугай! Улс чамд тусална» гэж Ван айлдав.

	 

	* * *

	 

	Тэр шөнө юу ч болсонгүй. Мангас - шувуу ч ирсэнгүй. Бид ч тайван унтацгаав.

	Маргааш орой нь би мангастай тулалдахад бэв бэлэн болов. Эхлээд би ордны өмнөх талбай дээр их гал өрдөв. Энэ ажилд олон хүн хамжилцав. Гал өрвөлзөн дүрэлзэн ассаныг алсаас харж болохуйц байв. Дараа нь, галын хавьд тогоо авчирч тавь гэв. Ёсоор нь гүйцэтгэлээ. Дотор нь би яаж ийгээд зовлонгүй нуугдчихаар их том тогоо байв. Тогооны нэг бөөрөнд цооронхой гаргаснаар би мангас - шувууг харж чадахуйц болж авав.

	Би буу ба мангасын хорт хоёр бороохойг авч хэрэмдээ оров. Удалгүй, алсаас сүрт их дуу сонстоход энэ ч өнөө мангас - шувуу нь мөн шүү дээ гэж би бодлоо.

	Дуу ойртон чангарсаар, түдэлгүй мангас - шувуу гарч ирэхийг би харав. Энэ дуу бол мангас шувууны их далавчны дэвэлтээс гарсан цархиа байжээ. Энэ үес гадаа нэг ч хүн амьтан байсангүй. Шувуу, хотын дээгүүр хоёр дахин халин нисээд талбай дээрх галын зүг тэр чигээрээ ирлээ. Дуу нь чанга бөгөөд муухай учир тогоон дотор суугаа миний айдас хүрч бие чичирч ирэв.

	«Энэ хотын амьтны зол жаргалын төлөө чи энэ мангасыг алах л ёстой. Зоригтой бай Адебиси минь» гэж өөрөө өөртөө хэллээ.

	Энэ үес мангас хүний хэлээр: «Би бол ширэнгээс ирсэн юунаас ч айдаггүй шувуу байна. Миний хошуу хурц бөгөөд урт. Миний далавч хүчтэй. Миний өөдөөс тэмцэлдэн тэмцэх амьтан үгүй. Мангаст ширэнгэд ав хийж зүрхэлдэг хүн гэж үгүй. Надтай дайтах зоригтон байна уу?» гэж гуаглан орилов.

	«Би Адебиси гэдэг байна. Би энд байж байна. Чамтай тулалдахаас ер хулчийхгүй. Балмад мангас шувуу чи доошоо буугаад ир! Чамтай тулна даа» гэж би хашхирлаа.

	Мангас удаан хүлээлгэсэнгүй даруй доошоо буун ирэв.

	Эр зоригоо хөвчлөн үзүүлэх цаг ирлээ. Би тогооныхоо гадна нь гарч зогсоод Одарагийн хоёр бороохойн нэгийг мангас руу шидлээ. Миний шидсэн бороохой, мангасын далавчин дээр халз буун мангас хүнд шархдаж нисэж чадахгүй болов. Гэвч мангас үхээгүй учраас галын захын талбай дээр бид хоёр тулалдаж гарав.

	Би, хоёр дахь мунаараа мангасыг цохих гэж ихэд хичээсэн боловч хошуу нь айхавтар хүчтэй байсан учраас ойртож арайхан болохгүй байв. Мангасыг буудаж гал руу шахаж оруулах бодол над байвч, санасны зоргоор хийх тийм ч амаргүй байлаа. Мангас хэдийгээр нисэж чадахгүй болсон боловч, үсэрч чадахтай байв. Болгоомжтой байхгүй бол хошуугаараа намайг нэг л цохиход нам алчих байлаа. Сүрхий удаан тулалдав. Би бүх үрэл сумаа дуусав. Намайг их ядарсан байхад шувуу хүчтэй хэвээрээ байв. Яаж ийгээд би хорт бороохойгоороо мангасыг цохиж дөнгөтөл тэр бээр, газар үхэтхийн уналаа. Мангасыг галын дөл «уухайс» гэсэн шиг тосон нөмөрч аюулт дайсны амь тасрах нь тэр. Би хоёр бороохойгоо түүж аваад ордны зүг аажимхан алхаллаа.

	Маргааш өглөө нь улс аймшигт шувуу эцэс болсныг мэдээд баярын уухай өргөн их баяр болно гэдгийг та тааварлаж байгаа байх.

	 


Долоодугаар бүлэг : ВАНГИЙН НУУЦ

	 

	Мангас - шувууг устгасны дараа би, Вангийн ордонд нэлээд хэд хонов. Мангаст ширэнгэд цаашдынхаа аяллыг үргэлжлүүлэхийн өмнө сайтар амарч авах гэж ийнхүү энд хэд хоносон хэрэг билээ.

	Ван болон Айбемби хотынхон надад их л дотно сайн байсан учраас миний хувьд их л аятай байв.

	Нэг өдөр Ван намайг тасалгаандаа дуудаж: «Адебиси! Чамд би нэг юм хэлэх гэсэн юм. Энэ тухай чамаас өөр хэн ч мэдэх ёсгүй шүү» гэж хэлэв.

	«Мэдлээ, эрхэм Вантан» гэж би хариу айлтгав. 

	«За тийм бол надад хэлж өг. Чи үнэхээр Мангаст - ширэнгэ өөд явах гээд байгаа юм биз дээ?» гэж Ван асуув.

	«Тийм ээ, эрхэм Вантан! Намайг тийшээ явж, олон мангасуудыг дарж, олзлогдож баригдсан өөрийн тосгоны анчдыг суллан авахаар явсан гэдгийг миний аав, манай тосгоныхон мэдэж байгаа. Сум маань дуусчхаад байгаагаас л би энд саатаад байгаа хэрэг. Та надад сум хайрлахгүй юу» гэж би айлтгав.

	«Би чамд юу хэрэгтэйг чинь өгч болно оо. Гэхдээ чи, миний үсчин хийж эндээ хэдэн сар саатан суувал сайн байна. Хэрэв чи тэгье гэвэл би их баярлахын дээр хийсэн ажлын чинь хөлсийг ханатал өгөх болно» гэж Ван хэллээ.

	«Яаж болох вэ? Эрхэм Вантан минь! Танд, танай хотын олон сайн үсчин байлгүй яах вэ дээ. Би үсчин болохгүй» гэж шийдмэг хариу өгөв.

	«Энд, танай хотын найз нар чинь байхгүй. Чи энд гаднын хүн хойно юу үзсэнээ хэнд ч хэлэх вэ. Хэрэв чи миний үсчин болохыг хүлээвэл хэчнээн л хүсвэл төчнөөн сумтай болгоно. Үл хүлээн зөвшөөрч нууцыг маань дэлгэн задлах бол чамайг би зогсоогоор чинь ална. Энэ бүхнийг чи сайн мэдэж байгаа биз, хүүхээ!» гэж Ван захирав.

	«Энэ ордонд хэсэг амжран сууж, Вангийн үс, сахлыг хайчлах болж дээ. Энэ ч над уртаашаа тохиромжгүй ажил» гэж дотроо мэдсэн боловч, тэвчин, «Би таны үсчин болъё доо» гэж хариулав. «За харж бай» гэж Ван хэлээд титмээ авлаа. Тэргүүн дээр нь, хоёр бүдүүн моголцог эвэр байхыг хараад миний ямар их гайхсан болохыг та нар лав төсөөлөн бодож чадах байх. «Энэ чинь юу вэ, эрхэм Вантан?» гэж би дуу алдав.

	«Чимээгүй» гэж Ван хэлээд, миний амыг даруй гараараа таглан бариад «Миний толгой дээр эвэр байгааг манайхан мэдвэл намайг хотоосоо хөөн гаргах болно. За чи ажлаа эхэл» гэж шивгэнэв.

	Вангийн үсийг хайчилж байхдаа би айснаасаа гар маань чичирч байв. Гэвч би амласандаа хүрч тасалгаанаас нь яван явтлаа нэг ч хүнд нэг ч үг хэлээгүй билээ.

	 

	* * *

	 

	Өдөр бүр би, Вангийн тасалгаанд ирж ажлаа хийдэг байв. Гэвч Вангийн эвэртэй толгойноос айснаасаа болоод унтаж ч чадахгүй, хоолоо ч идэж чадахгүй боллоо.

	Нэг өдөр, ордонд хааяа ирдэг настай хүн надаас: «Яачихаа вэ, миний охин? Царай чинь хохий цагаан болоод, юу чинь өвд өө вэ?» гэж асуув.

	«Зүгээр. Миний бие зүв зүгээр байна» гэж би хариуллаа.

	«Хоол чинь муу байгаа байх аа даа» гэж бас хэлэв.

	«Миний хоол их сайн байгаа. Би хоолонд дургүйхэн байна. Нойр ч муутай байна даа» гэж хариуллаа. «Яагаад тэр бил ээ?» гэж хөгшин асууж, намайг анхааралтай ширтээд, «Чиний сэтгэлийг ямар нэгэн юм зовоодог, тэр тухай чи үргэлж л бодоод байдаг байж магадгүй юм. Хэрэв тийм зүйл байдаг бол надад хэлчих. Би чамд тус болохуйц зөвлөгөө өгөхийг бодъё» гэж нэмж хэллээ.

	Тэр хүн намайг их л анхааралтай ширтсэн боловч, ванд өгсөн өөрийн амлалтаа санаад би «Танд юу ч хэлж чадахгүй нь ээ» гэж гунигтайгаар өчив.

	Тэр ах, хэсэг зуур бодолхийлснээ: «Хэрэв чи, өөрт учирсан тавгүй байдлыг надад ярих дургүй байвал дараах зөвлөгөө өгье» гээд түүний ярьсан нь: «Хотоос гадагш гараад газар нүх ухаад түүн рүү учирсан бүх зовлонгоо тооч. Дараа нь тэр нүхийг шороогоор булах хэрэгтэй» гэв.

	Үнэн сэтгэлээсээ зөвлөгөө өгсөнд нь тэр хүнд би талархлаа илэрхийлэв. Дараа өдөр нь би хотоос гадагш яваад нүх ухаад өөрт учирсан бүх явдлаа ярилаа.

	Ингэхэд миний дотор уужирч хөгжилтэй, хүч чадалтай болж ирлээ. Гэтэл энэ баясгалант байдал маань миний хувьд гунигтайгаар төгсөхөд хүрсэн юм.

	Миний, нууцаа дэлгэн ярьсан газрын ойролцоогоос нялх хоёр мод ургасныг би нэг өдөр үзлээ. Хэдэн өдрийн дараа уг газарт би ирээд хоёр нялх модоо олсонгүй. Ор сураггүй алга болсон байв.

	Юу болсныг одоо бол би та бүхэнд хэлж чадах байна. Нэг анчин энэ хавиар явж байгаад нялх мод ургасныг үзээд, энэ модыг чинь огтлон авч анчны сайхан бүрээ хийе гэж боджээ. Тэр бодсоноо ёсоор гүйцэтгэж огтолж авсан модоороо сайхан бүрээ хийсэн байжээ. Тэгээд тэр бүрээг үлээж эхэлжээ. Бүрээг үлээхэд:

	 

	«Айбембийн Ван, толгойдоо хоёр эвэртэй дээ 

	«Айбембийн Ван, толгойдоо хоёр эвэртэй дээ 

	Хоёр эвэр нь моголцог гэмээ нь бүдүүн дээ 

	Хоёр эвэр нь моголцог гэмээ нь бүдүүн дээ»

	 

	гэж хангинахад сайх эрийн гайхаш тасрав. «Яасан гайхамшигтай бүрээ вэ? Энэ инээдэмтэй дууг сонсвол Ван яасан их хөхрөх бол. Энэ модоор олон бүрээ хийж, инээдэмт дууг нь энд тэндгүй сонсгоё» гэж тэр эр боджээ.

	 

	* * *

	 

	Тэр өдөр чухам л Вангийн мэндэлсэн өдөр байлаа. Ван, ордны өмнөх талбайн төвд очиж суув. Хотын бүх тэргүүн бүх ихэс Ванд бараа болон хүрээлж зогслоо. Гэнэт бүрээ дуугарч,

	 

	«Айбемби хотын Ван толгой дээрээ хоёр эвэртэй» 

	 

	гэсэн инээдэмт дууны үг бүхэнд сонстов.

	Тэгээд юу болохыг та бүхэн төсөөлж байгаа байх. Намайг хуруугаараа чичлэн «энэ муу эмийг ал, энэ удган шулам!» гэв.

	Гэтэл Вангийн ойролцоо байсан, тэргүүний нэг нь Вангийн толгой дээрх титмийг нь хуу татан авлаа. Дууны үг үнэн байсныг хүн бүр мэдэж авав.

	Тэр тэргүүн:

	«Энэ Ванг бид үлдэн хөөх ёстой» гэж чангаар хашхирахыг хараад би, «энэ хүн өөрөө Ван болох санаатай юм байна даа» гэж бодсон билээ.

	Тосгоны тэргүүний зарим нь Ванг хамгаалахыг хичээж тэр орчимд үймээн бужигнаан үүсэв.

	Амь насанд маань аюул учирч болзошгүй байгаа болохоор цаг алдахгүй зайлах нь надад чухал байв. Иймд ордонд яаравчлан очиж буу, шуудай ба Одара мангасын хоёр бороохойг аваад ширэнгэ орох замаар тэнхээ мэдэн хурдаллаа.

	
Наймдугаар бүлэг : ШИРЭНГИЙН ХААЛГАНД

	 

	Нэлээд яваад би түр амарлаа. Замд юу ч тааралдсангүй. Айбембийнхан, өөрийнхөө Вантай зууралдаж зав чөлөөгүй байснаас намайг бодох цаг олдоогүй биз. Дахиад л гав ганцаараа боллоо. Энэ ч муугүй хэрэг гэж би бодов. Надад идэж уух юмгүй, сум байхгүй, хоёр бороохойноос өөр ер юу ч үгүй. Гэлээ ч гэсэн нэгэнт би Одара мангас, мангас - шувууг алсан болохоор ах нартаа туслах гэсэн чин зоригоосоо няцан мятарч хэрхэвч үл болно гэж бодлоо.

	Иймэрхүү бодол өвөрлөн мангаст - ширэнгэ орох замаар дан биеэрээ зоригтойхон алхалж явав. Аав минь энэ ширэнгийн тухай их ярьдаг байсан учир би түүнийг төвөггүй таньж болох байлаа. Энэхэн үес би ихэд өлсөж байв. Надад, идэх юм юу ч байсангүй. Чингэтэл нэг том шувуу нисэж яваа харагдахад нь бороохойгоо мэргэн шидэж шувууг газарт унагаалаа.

	Оройн хоолонд хэрэглэх юмтай боллоо гэж би бодоод урамс сэргэж ирэв. Энэ үес харанхуй болж байсан цаг. Би яв явсаар замын төгсгөл дахь хаалганд гэнэт хүрч ирлээ. Энэ лав мангаст ширэнгэд орох хаалга мөн байх гэж би бодоод энэ талаар аавынхаа ярьсныг эргэцүүлэн санаж, мангасын хаалганы манаач гэж байх учиртай. Ямаршуу аймшигтай юм байх бол гэсэн бодол төрөв. Хаалганы манаач нь жижигхэн биетэй, том толгойтой мангас байв. Намайг хармагц тэр, «Чи хэн бэ?», «Хаашаа явж байгаа юм бэ?» гэж хашхирав.

	«Би, анчин бүсгүй билээ. Мангаст - ширэнгэд ан хийхээр явж байна» гэж чичирхийлсэн хоолойгоор намайг хариулахад:

	«Мангаст ширэнгэд гэнэ ээ?!» гэж тэр аймшигт дуугаар давтан хашхирав.

	Би, айснаасаа болоод юу ч хэлж чадсангүй, зөвхөн толгой дохив.

	«За яах вэ? Тийм байж. Наашаа ирээд энэ чулуун дээр толгойгоо тавь. Би чиний толгойг огтолж авна. Чиний бие чинь надад хэрэггүй. Зөвхөн толгой чинь л хэрэгтэй. Мэдэв үү?» гэж хэллээ.

	Би, мангасаас зайсхан зогсож байсан бүлгээ. Эргэн тойронд олон чулуу, хаалганы дэргэд муна, энд тэндгүй хүний хэрзгэр яс хөглөрөн харагдав. Мөн том том амьтны яс энд тэндгүй сэглийн харагдав.

	Мангас, намайг барьж авахаас нь өмнө би буцаад зугтаадхаж болох байв. Гэвч өөрийнхөө дөрвөн ахын амийг аврахаар явж байгаагаа саналаа. Ах нар минь амьд мэнд байж ч болох юм.

	«Адебиси чи зоригтой бай. Чиний бороохой чамд тус болно» гэж өөрөө өөртөө би хэллээ.

	«Зоригт анчин бүсгүй минь наашаа ир» гэж мангас дахин хэлээд хагдганан инээв.

	Миний айдас аль хэдий нь арилж: «Надад хашаагаа онгойлгож өг. Ширэнгэд нэвтрэх санаатай, би» гэж би чанга зандрав.

	«Хаашаа нэвтрэх гэнэ ээ?» гэж манаач ширүүлэнгүй асуухад нь:

	«Мангаст ширэнгэд нэвтэрнэ» гэж би давтан хэллээ.

	Манаач, чанга инээж эхэлснээ: «Чи хаа байгаагаа мэдэхгүй л байх шиг надад санагдана. Энэ их ясыг харж байна уу? Тэр бол мангаст - ширэнгэд очихоор зорьсон анчны яс байгаа юм. Тэд бүгдийг би алсан юм. Тэнэг анчин бүсгүй чамайг би тэдэн шиг л үгүй хийх болно доо» гэв.

	«Оролдоод үз л дээ! Чамтай тулалдахад бэлхэн байна» гэж би чанга хэлэв.

	Мангасын уур шатаж ирэв. Бүдүүн мунаа шүүрэн аваад над руу хоёр алхам ойртлоо.

	Би түргэн зуур хөдөлж хорт бороохойгоо шидэн түүний том толгойг онолоо. Энэ удаад доривтой цохиж дөнгөөгүй учраас мангас унасангүй. Дахиад л бүдүүн мунаа далайн мунадах гэсэн боловч, би үсрэн бултаж амжив.

	Нэг хэсэг тулалдав. Манаач сүрхий хүчтэй байсан боловч цохилтоос нь би шалмаг зальтай үсрэн зайлсаар байлаа. Тэгж тэгж би үлдсэн ганц бороохойгоороо хаалгач мангасыг хөсөр унатал дэлдэв.

	Чанга уухай уухайлаад би мангас дээр гүйж очтол өөдөөс минь босон харайж намайг барьж авлаа. Энэ агшинд урт сахал нь миний бүстэй орооцолдсоноос би холдоод явчхаж чадахгүй болов. Хаалганаас холгүй том гал асаж байсан руу намайг аваачихаар мангас чирэх гэж оролдов.

	«Энэ гайхал, намайг амьдаар минь шарж шатаах бодолтой байна аа даа» гэж би бодов.

	Би, мод руу түргэн очиж мөчрөөс нь зууран авлаа. Мангас намайг модноос салгаж чадахгүй байсан, учир нь сахал нь миний бүстэй орооцолдсон болохоор хүчилсхийн угзарвал сахал нь тасрах гээд байсан юм байж.

	Мангасын хамаг ид чадал нь сахалдаа байдгийг би мэдэж энэ аятайхан завшааныг ашиглахаар шийдлээ. Нэг гараараа би мөчрөөс барьж, нөгөө гараараа ангийн хутгаа сугалан дайсныхаа сахлыг тас огтлов. Мангас даруй хөсөр өнхрөн унамагц нь хорт бороохойгоороо балбаж гарав. Манаач маань ийнхүү үгүй болж эцсийн бүлэгт ширэнгэд нэвтрэн орох хаалга нээгдэв. Тэр шөнө ойд орно гэхэд би нэлээд ядарсан байв. Иймд том модон дор тохиромжтой байр олоод удалгүй нам унтаж орхив.

	 


Есдүгээр бүлэг : МАНГАСТ ШИРЭНГЭД

	 

	Өглөө би эрт сэрлээ. Эхлээд хаа ирчихсэнээ мэдэхгүй байв. Тэгээд байн байгаад баримжаа мэдэж ширэнгэд нэвтрэх хаалгаа таньж хаалганы өмнө хэвтээ манаачийн үхдэл хүүрийг харав. Тэрхэн даруй би ухасхийн босож шуудайгаа шүүрэн аваад хаалгыг онцын төвөггүйгээр онгойлгон алхаж орлоо. Ширэнгэд ийнхүү явах нь сүүлдээ аймаар ч юм шиг бодогдов.

	Эхлээд би, өндөр модонд авиран гарч эргэн тойрондоо хол ойрын бараа харъя гэж бодлоо. Модон дээрээс хэсэг сайхан жимс олж, би их л баяртай байв. Юм идэж уумаар байсныг ч хэлэх үү, жимс амттай бөгөөд шүүстэй аятайхан байв. Өлөн байсан болоод жимс ч зэгсэн их идчихэв. Модон дээрээс ширэнгийн ихэнх хэсгийг харж чадлаа, би. Нар хэдий нь дээр хөөрчихсөн учраас их л халуун байв. Модон дээр өдөржин байх аргагүй тул, доошоо буухаар завдаж байтал, гэнэт бэрх байц хадны цаанаас өтгөн утаа багсаж байгаа харагдав. Утааны тэндээс нэг л хоолны үнэр үнэртэж байв.

	Тэрхүү бэрх байц хадны дунд ямар нэг хот орон байх юм шиг надад санагдаад, тэнд лав мангас суудаг байх, хүлээж байж, юу болохыг нь үзье гэж шийдлээ.

	Энэ агшинд анчны бүрээний янгинаа дуу хадаж ширүүн хуй салхи босов. Энэ салхи миний сууж байсан модыг орвонгоор нь ганхуулан сүртэй юм боллоо. Би, мөчрөөс амь тавин зуурч барьсан нь газарт унаж ширэнгэд байгаа миний нүднээ ил тэр олон зэрлэг араатны зөөлөн идэш болохоос эмээсэн хэрэг.

	Даан удсан ч үгүй салхи гэв гэнэт тогтон зэрлэг амьтан ч модон дундуур тарж алга боллоо. Би авирсан модноосоо буув. Газарт бууж ирэхэд өнөөх утаа харагдахаа больж орчин тойрон нам гүм байлаа.

	Одоо хаашаа явдаг юм билээ. Би ширэнгэд ирчхээд байдаг. Эндэхийн зэрлэг ан амьтан, мангасуудтай тулалдах хэрэгтэй болж байдаг, гэтэл надад зөвхөн хоёр хорт бороохой, хутга, буу төдийхнөөс өөр юмгүй. Гэвч би өөрийнхөө ах нар, өөрийн тосгоны бусад анчдыг авран авах ёстой гэсэн бодол надад төрж Адебиси минь зоригтой бай гэж өөрөө өөртөө хэллээ.

	Би шуудайгаа мөрөн дээрээ хаяад ширэнгэ дундуур алхаж эхлэв. Гэнэт би, оройноос нь утаа баагьж байгаа жижигхэн толгойд тулж ирэв. Энэ үед харанхуй болж байсан учраас орчны юмыг олж харахад бэрхтэй байсан сан.

	Миний хөл ямар нэг ургамалд торж би газарт уналаа.

	«Чи энд юугаа хийж яваа юм бэ?» гэж ямар нэг амьтан чанга хашхирав.

	Би үсрэн босмогцоо, өмнөө зогсож байгаа аймшигт мангасыг олж харлаа.

	«Чи энд ирэх гэж яаж зүрхлэв? Ширэнгэд ирсэн хэнийг ч болов үхэл тосож авдгийг чи мэддэггүй юм уу?» гэж мангас хэлээд ойртон ирлээ.

	— Энд би, ах нарыгаа аврахаар ирсэн юм. Одараг би алсан. Мангас - шувуу болон танай хаалганы манаачийг би алсан. Одоо чамайг бас ална даа. Яваад ир. Чамтай тулалдахад бэлхэн байна, Мангас аа!» гэж би хашхирлаа.

	Хүндэт уншигчид та бүхэндээ үнэнийг хэлэхэд, би их л айж байлаа. Гэвч энэ байдлаа мангаст мэдэгдэхгүйг хичээн ийнхүү сүр үзүүлэхийг оролдов.

	Миний бардам үгийг сонсоод түүний инээд их л хүрч «Ха, ха ха. Зоригт анчин бүсгүй минь! Хэдхэн хормын дотор чамайг би үгүй хийчихээр байна. Гэвч одоогоор би чамайг алах гээд яах вэ. Эн тэргүүн би чамайг өөрийн хотод аваачна. Чи надад ажил хийх ёстой!» гэж мангас хэлэв. «Үгүй. Танай хотод очихгүй» гэж би зоригтой хэллээ.

	Мангас дахиад л хий инээж бороохойгоор цохихын амжилгүй гараас шүүрэн барьж харанхуйн дундуур өөрийнхөө хойноос чирэв.

	Мангас ихэд түргэн алхаж байсан учраас өмнөх замаа ч олж харахгүй явлаа. Мангас, яаран явсаар зөгийний үүрт модны мөчрийг толгойгоороо таг гэтэл мөргөв. Энэ агшинд үй түмэн зөгий мангас руу довтлон дайрлаа. Мангас толгойгоо зөгийнд шивүүлэхээс айн амь наана болох хоорондоо намайг таг мартсан байв. Энэ хийгээр би шургалгүй яах вэ? Миний гарыг мангас тавих тэр агшинд би үсрэн зайлж модны цаагуур ороод харанхуй ойн дундуур зугтан одлоо.

	 


Аравдугаар бүлэг : ГЭРЭЛ НҮДЭН МАНГАС

	 

	Нэг хэсэг би, хоргодох байрнаасаа гарч зүрхлэхгүй байзнав. Яг энэ агшинд, мангас миний хойноос хүрээд ирж болох юм гэж бодлоо. Цаг өнгөрсөөр байсан боловч, миний дайсан над харагдсангүй. Тэгтэл ч өглөө болов. Би, ах нарыгаа эрэх ажлыг үргэлжлүүлье гэж шийдлээ. Тэр өдөр би их л хол алхаж олон янзын зэрлэг амьтдыг олж харлаа. Тэдгээр амьтад намайг ер хайхарсан шинжгүй бөгөөд би нэгэн гөрөөс унагааж, хүнсэндээ хэрэглэв.

	Ширэнгэд, онцгой аюултай хоёр мангас байдгийг аавынхаа ярианаас би мэдэж авсан билээ. Нэг нь гэрэл нүдэт мангас, нөгөө нь аварга могой юм. Давын дээр тэр хоёрыг олоод үгүй хийчихвэл энэ ширэнгэ онц их аюултай биш болох юм сан гэж дотроо бодож явлаа.

	Бусад залуу улсын адилаар л би, ийнхүү итгэл дүүрэн бодож байсан болохыг эрхэм уншигч та бүхэндээ учирлан хэлмээр байна.

	Ширэнгэ дундуур би олон өдөр тэнэлээ. Тэндхийн алим жимснээс нь цадталаа идэж зарим үед бороохойгоороо зэрлэг амьтныг нудран, хүнсэндээ хэрэглэж явснаас би өлсөхийн зовлон үзсэнгүй. Шөнө нь би мод өөд авирч өтгөн мөчир дотор нь ороод зэрлэг амьтадаас айх эмээх явдалгүйгээр амарч унтдаг боллоо.

	Нэг өглөө би гэнэт гэрэл нүдэт мангастай учрав. Тэр бол, аварга том заан байлаа. Толгой нь урт, хар үст духан дээрээ хоёр мундаг эвэртэй, урт сахалтай хурц шүдтэй амьтан байв. Мангасын хоёр нүд маш том бөгөөд цацарсан гэрэл нь харанхуй шөнийн сарны гэрлээс ч хурц байлаа. Мангасыг үзмэгцээ би, айснаасаа болж бүх бие арзасхийв. Нэгэнт би улаан дэргэд нь халз тулчихсан болохоор зугтахын ч аргагүй байлаа.

	Тэр мангас намайг ажигламагц толгойгоо сэжлэн дайрав. Эврээрээ намайг сүлбэн алах бодлоготой байгааг нь мэдэж байлаа. Миний бие, агшин зуур, ойролцоо байх модны мөчир өөд үсрэн гарахад мангас, эврээрээ модыг мөргөлөө. Мөргөх нь тун зангаргатай байсан болоод би мөчир дээрээс золтой л уначихсангүй.

	Энэ мангасын бяр хүч гэдэг ч минийхтэй жишихийн энгүй, гагцхүү арга ухаанаар л яадаг юм бэ гэхээс, бороохойгоор ч энэ гайхлыг цааш харуулж дөнгөхгүй шиг байна гэсэн бодол надад орж ирэв.

	Миний дайсны уур нь шатаж уушги нь сагсайж байгаа бололтой. Мод руу дахиад л мөргөв. Энэ үед би мөчир дээрээ тогтож байж чадсангүй хөсөр уналаа. Мангас, хэдийгээр болхи том биетэй байлаа ч гэсэн, хөдөлгөөн гэж яривал би мангасаас хавьгүй түргэн хөдөлгөөнтэй байв. Би унан тусмагцаа үсрэн босоод өөр мод руу гүйлээ. Чингэвч мод өөд авирахын сэхээ чөлөө надад олдсонгүй, мангас над руу тулж ирэв. Намайг модны цаагуур үсрэн ормогц, мангас дахиад л эврээрээ мод мөргөлөө. Асар их хүчтэй мөргөсөндөө эврээрээ модны бүдүүн ишийг нэвт мөргөөд сэндийлэн орсон эврээ буцаан сугалж чадахгүйгээр зууралдан гацав. За энэ ч миний хувьд чухам нэг хавтай завшаан болов. Би, мангасын дэргэд жирийн хүрээд хорт бороохойгоороо балбаж гарав. Мангас, бархиран цовхчсон боловч яаж ч чадсангүй. Чингэ чингэсээр догшин дайсны маань тэнхээ нь сульдсаар хэдхэн мөчийн дараагаар хөдлөхөө байв. Мангасын хамаг хүч эрдэм нь хоёр эвэртээ байсныг та бүхэн мэд ээ биз дээ. Эвэргүй л бол энэ мангас арчаагүй үхээнц амьтан байжээ. Тийнхүү миний хорт бороохой түүнийг агшин зуур амьгүй болгосон билээ.

	Мангас хэдийгээр үхсэн боловч, аймшигт нүднээс нь хурц гэрэл цацарсаар байлаа. Эхлээд би ойртохоосоо баахан бэргэж байв. Чингэтэл надад нэгэн аятайхан ухаан явхийтэл орж ирлээ. Би ийм нүдтэй болчихвол мөн ч их хэрэг бүтэх сэн дээ гэж санав.

	Мангасын дагзны үсийг цэвэрлээд гавлын нь ясыг салгаж авна гэдэг ч амархан гэдэг нь хүйтэн цай уухтай адил, тэгээд толгойдоо углана. Тэгж л чадлаа л бол юм болгоныг өдрийн гэрлээр тусган харж байгаа шиг болно доо.

	Энэ увдист гавлыг заавал хэрэглэх юм хуна даа чамайг. Тэгвэл харанхуйгаас айхын зовлонгоос нэг хагацна даа гэж би бодлоо.

	 


Арван нэгдүгээр бүлэг : БИ БАРИВЧЛАГДАВ

	 

	Тэр шөнө би дуг унтлаа. Өглөө босож мангасын гавлыг шуудай дотроо хийгээд нэгэн том хад чиглэсэн зөргөөр орж алхахаар шийдэв. Тэр хаданд аварга могой байж болох юм. Аварга могойг л алчихвал ах нарыгаа амархан олж чадна даа гэсэн бодол надад төрлөө.

	Нарийхан зөргөөр аажимхан алхаж би, удалгүй том ханан хадны дэргэд хүрч ирэв. Хадны орчимд, ан амьтны үс, хүний үхдэл, хэргэр яс хөглөрөн байхыг хараад миний айдас гайхаш хоёр зэрэгцэв. Энэ чинь юу вэ? гэж бодоод багашаархан хавтгай хадан дээр суулаа. Их халуун байснаас миний ядарч, өлсөж байгаа гэж жигтэйхэн.

	Юу ч атугай энд нэг хэсэг суузная. Хэрэв энэ, аварга могойн ичээ орон нь мөн юм бол удалгүй, гараад ирэх байлгүй гэж бодлоо. Шуудайдаа байсан жимснээс авч идэж суув. Эргэн тойронд нам гүм байлаа. Унтвал ч унтмаар байсан боловч айдас хүрээд байв.

	Аварга могой гэв гэнэт гараад ирвэл халз уулзан тулахад бэлэн байхгүй бол болохгүй гэж би бодлоо.

	Гэнэт, миний сууж байсан чулуунаас даан их холгүй газар сүртэй чанга чимээ гарав. Эхлээд би, хаанаас юм ирж явааг нь мэдэж чадсангүй. Чимээ чангараад л би харавч юм олж үзсэнгүй. Чингэснээ хадны цаанаас утаа баагьж, хоолны үнэр үнэртэж эхэллээ. Энэ лав аварга могойн ичээ үүр биш, мангасынхны суудаг хот орон нь болж таарлаа. За тийм тусмаа сайн. Миний доройхон ах нар, бас бус анчид энд байж болох юм. Нэгэнт тэднийг аврахаар зорьж гарсан ширэнгэдээ ирснээс хойш, хийвэл бүү ай, айвал бүү хий гэгчээр хичээж байгаад л нэгийгээ үздэг хэрэг ээ, хө, гэж шазуур зуув.

	Сэтгэлийн дотор түмэн эхт мянган угт бодол эргэлдэж байв. Ер нь эндээ нуугдаж, харанхуй болгоод дараа нь яахаа ултай шийдье гэж бодлоо.

	Миний сууж байсан чулууны хажууд том навчтай ургамал ургасан байсны тэнд, чулууны ард нуугдаад, навчаар нь биеэ бүтээе гэж би шийдэв. Ийнхүү нуугдаад хэсэг зуур хүлээзнэв. Эхэндээ гойдын ч юм үзэгдсэнгүй. Хаа нэг амьтан миний хажуугаар гүйн өнгөрөх авч, намайг ажиглахгүй л байлаа.

	Гэтэл гэнэт зөрөг дээр мангас гарч ирэх нь харагдав. Тэр мангас том биетэй, догшин хэрцгий нүдтэй амьтан байлаа. Одоо л намайг бариад авах байх даа гэж бодов.

	Би нэгэнт мангастай тулалдах гэж энд ирснээс хойш одоо л тулж гардаг хэрэг гэж өөрөө, өөртөө хэлээд бороохойгоо авч зөрөг дээр хаялаа. Мангас намайг хараад их л гайхаж, эхлээд юу ч хэлж чадахгүй мэлрэн гайхав.

	Тэгснээ мангас «Чи чинь хэн бэ?» гэж хашхирав.

	Би юу ч хэлж чадсангүй, бороохойгоо гартаа бэв бэлэн барьж мангас өөд их л шийдэмгий ширтэн харж байв.

	«Аа би мэдлээ. Чи чинь зоригт анчин бүсгүй гэгч байна шүү дээ» гэж хэлээд өнөө мангас инээмсэглэснээ өгүүлрүүн: «Манай ширэнгэд ав хийж, манай ан амьтдыг алж хядах санаатай юү, чи? За яахвэ, тийм байдаг байж. Би чамайг, бусад анчны байгаа тэр газар аваачна даа. Тэр газар их л аятайхан газар, чамд лав таалагдах байх. Ха, ха, ха» гэв.

	Намайг бороохойгоо шидэж амжаагүй байтал мангас урагшаа ганц үсрэн намайг хүзүүдэж авлаа. Гар нь, төмөр бавага шиг бахим байсан болохоор би хаашаа ч хөдлөх вэ? Олзлогч мангас миний гарыг олсоор хүлж урдаа оруулан туулаа.

	«Хулгайч» гэж мангас дахин дахин зүхэж «чамай хүүхнийг ч нэг гартаа хийсэн хуна даа ха ха» гэж явав. Мангас миний араас пид пидхийтэл түлхлэн дэлслэхэд би бараг л алхам тутамдаа бүдрэн унасаар явав. Яая даа байз. Би ч бүр арчаагүй болж гүйцлээ дээ.

	Явсаар бид өндөр хана хаданд тулж очоод баруун тийш эргэв. Хэсэгхэн яваад үүдэнд нь аварга том хаалгач зогссон, нүсэр том хаалганд тулж ирлээ. Олзлогч мангас намайг урагш нь ёврон түлхэж манаачид дохио өгөхөд хаалга онгойв. Мангасын хотонд орж ирэх минь энэ ээ.

	«Эндээс яаж мултран гарна даа» гэсэн гунигт бодол намайг эзэмдэв.

	 


Арван хоёрдугаар бүлэг : ГЯНДАНАА

	 

	Мангасын хаан гэж нэг хараа нь харалган болсон зөнөг амьтан байв. «Чи юу аваад ирэв ээ?» гэж намайг олзлогч мангасаас асуулаа.

	«Эрхэм хаантан минь ээ! Энэ бол анчин бүсгүй»

	«Энэ бүсгүй манай ширэнгэд ав хийж, манай ан амьтныг алж хороож байна. Одоо энийг яах вэ?» Хаантан та айлд» гэж мангас айлтгав.

	«Яах юу байх вэ? Гянданд хорь» гэж хаан зарлиг буулгав.

	«Энэ юм хумыг нь яах вэ?» гэж мангас айлтгаад миний буу, хутга, хоёр бороохойг хаан мангастаа үзүүлэв.

	«Хурааж ав, наадуулыгаа!» гэж хаан зарлиг болов.

	Мангас, миний бүх юмыг хумьж аваад тасалгааны хананд зоолттой шатаар дээш өгссөнд нь би ихэд гайхав. Араас нь хараад л яах нь вэ гээд ажваас миний юмыг адраас сойн дүүжилсэн тор дотор хийчихийг нь үзэв. Тэр дотор ондоо олон буу, хутга байлаа.

	«Миний ах нарын буу ч тэнд байж болох юм даа» гэж дотроо бодов. Мангас миний юмыг ийнхүү хурааж аваад, араас нудчин түлхэлж хааныхаа өрөөнөөс гадаа гаргав.

	Гадаа том, бага, олон мангас дүүрэн байв. Тэд нар намайг үзээд их л инээдэм шоо болцгоож байв.

	«Энэ бүсгүй ч одоо шоронгийн тав боллоо доо. Ха, ха, ха» гэж мар мар хийцгээв. Хэдхэн хормын сүүлээр намайг гяндангийн хаалганд тулган зогсоов.

	«Шинэ хоригдол ирлээ. Хаантан энд хүргэ гэж захирсан юм» гэж намайг хүргэж ирсэн мангас хуягт хэлэв.

	«Урьдаар хуягийн даамалд тушаана» гэх хариу сонсогдлоо.

	Тэр өдөр, маргааш, нөгөөдөр нь би ямар ямар зовлон амссаныг хүндэт уншигчид та бүхэндээ хэлье гэхэд хэлэхэд ч бэрхтэй байна. Хуягийн даамал миний гар дээр улайсгасан төмөр тамгаар тамгалаад нэг мангас намайг харанхуй юм руу түлхэн оруулав. Хатуу шалан дээр унаснаас болж суларч ядраад нэг хэсэг хөдөлж чадахгүй байлаа. Чингэтэл миний ойролцоо нэг дуу сонстов. Энэ лав мангасын муухай дуу арай биш байлаа. Хүн намуухан дуугаар юм гунигтай ярьцгааж байгаа нь сонстон: лавдуулан чагнасхийвэл яг миний төрсөн нутгийн хэлээр ярьцгааж байгааг нь дороо танив.

	«Хөөрхий амьтан» гэж нэг нь хэлэхэд «Шал нялх амьтан байж энд чи хаанаас хүрээд ирэв» гэж нөгөө нь асуув.

	Би суугаагаараа нүдээ дасган эргэн тойрноо ажив. Энэ сав, хөгшин залуу амьтнаар дүв дүүрэн байгааг сая олж үзэв. Хөөрхий тэд тураалдаа хүрсэн, амьсгаанаас өөр тэнхээгүй болсон улс байв. Ах нар маань эдний дунд байгаа юм биш биз дээ! Намайг жижигхээн хүүхэд байхад ах нар минь ширэнгэд явчихсан болохоор би ах нарыгаа сайн мэдэхгүй байв. Энэ саванд тавь орчим улс байсан бөгөөд түр чимээгүй байцгааснаа ам нээж яриа хөөрөө үүсэв.

	«Бид нар анчин улс байсан ухаантай юм даа. Олон жилийн өмнө энэ ширэнгэд ирж, ан хийхчээ болж яваад мангасын саварт өртөж энэ гянданд хоригдоод бараг өдөр бүр хүчир ажилд хүзүү сунгаж өдий хүрлээ. Хоол гэж хоёр чихнээс хойш орохгүй юм өгөхчөө болдог юм. Хүн идэхийн ч аргагүй юм байдаг юм даа, буруу хойшоо. Зарим маань идэж чадалгүй өлбөрч үхсэн дээ» гэж зовлон тоочив.

	«Хөөрхий жаал охин минь, чи ч мөн л тэгж турж үхэх болно доо. Чи энд удаан сууж яаж тэсэх вэ дээ» гэж нэг хүн хэллээ. «Зүрх зоригоо чанга байлга, ах нар минь. Би эндээ байж, та нарыгаа аврахыг бодно. Үүнийгээ яаж гүйцэтгэхийг бодсоор байна» гэж би хэлэв.

	Гэтэл анчид намайг, өрөвдөнгүй харцаар харж гунигтай нь аргагүй толгойгоо сэжин сэгсэрцгээж байлаа. Миний үгэнд тэд нар хэрхэн итгэх вэ? дээ.

	Би ихэд ядарч сульдсандаа тэр орой өөр зүйл ярьж чадсангүй. Удалгүй би унтахаар энэ бохир савны харанхуй буланд хажууллаа.

	Өглөө би их эрт сэрэв. Эргэн тойрон харахад миний нөхөд унтсаар байв. Биднийг хорьсон энэ сав даан их харанхуй биш байсан учраас орчныхоо юмыг би өчигдөр оройныхоос илүү сайн харж байлаа. Хоригдогсод, харшиж ядарсан нимгэн зэвгэр царайтай нэлээд нь бохир навтранхай даавуу нөмөрсөн, олонх нь хувцасгүй байв.

	Би ч гэсэн энэ шоронгоос түргэн мултарч гарахгүй бол мөн л ийм болно доо гэсэн бодол санаанд оров.

	Удалгүй шоронгийн хананы цаана чимээ гарахад нь би хашаа руу ордог хаалгыг нээж эргэн тойрныг ажиглав. Тэгтэл хуяг нэг олзлогдогчийг газарт хэвтүүлэн бүдүүн модоор жанчиж байлаа. Хөөрхий тэр амьтан ядарч зүдэрснээсээ болоод хөдөлж ч чадахгүй байв.

	«Мангас чи боль. Ядарсан амьтныг зодоод яана!» гэж хашхиран би хашаан дотор гүйж орлоо. «Аа чи миний цохиурын амтыг амсах гээ юу?» гэж мангас хашхираад «Май чи амс!» гээд намайг хүчтэй гэгч нь цохиж авав.

	Би юу хийчих нь энэ бил ээ? Шалавхан буцаж, шорон дотроо гүйж орлоо. «За тэд нар чамайг одоохон үхтэл чинь зодно доо» гэж өөрөө өөртөө хэлэв.

	Миний нөхөд хэдийн босчихсон байв. Удалгүй бидэнд анчны бүрээний дуу сонсогдлоо. Бүх олзлогдогч хашаан дотор гарцгаав. Тэнд, бусад гяндангаас олон хүн авчирсан байлаа. Өглөөний хоолны цаг байжээ. Хоёр хуяг сагстай хоол авчрав. Тэр хоёр, хоригдлын зүг үмхэн идэх юм шидэхэд шүүрч авсан нэг нь дор нь идчихэж байв. Гэвч олзлогсдын олонх нь шалмаг хөдөлж чадахаа больсноос юу ч үгүй хоцорч байлаа. Надад жижигхэн хатуу гашуун жимс тааралдав. Би их өлссөндөө дор нь идчихэв. Хоолоо идсэн болчхоод хүнд хүнд чулуу зөөх тушаал бидэнд өглөө. Тун их чулуу байв. Өргөхөд их хүнд байсан боловч, хуяг гартаа мод барьж өчүүхэн төдий түдсэнийг нь зодож балбаж байсан учраас түр зуур ч болов амрах аргагүй байлаа. Харсаар байтал энэ өдөр их олон хүн үхсэн билээ. Орой тийшээ, амь алдсан хүний хүүр ясыг шоронгийн ханын гадна байх том нүхэнд зөөж хийхийг хуяг нар бидэнд тушаав. Энэ их зузаан, өндөр хана шоронг эргэн тойрон хүрээлжээ. Савандаа эргэж ирэхэд харанхуй болсон байв. Би, бохир шалан дээр хэвтээд унтах гэвч эс чадав.

	Шөнө гяндангийн эргэн тойронд чоно улилдах нь сонстоно. «Энэ аймшигт шоронгоос мултрах аргагүй боллоо доо, халаг хоохой» гэж бодов.

	Хэд хоног өнгөрлөө. Бид, өглөө эртээс харанхуй болтол ажилласаар байв. Би ч их турж, ядарч ирлээ. Миний хувьд ажил хүнд байсан бөгөөд ядарснаасаа болоод хуягийн шидэж өгдөг идэх юмны хэлтэрхийг барьж авах ч хүчгүй болж ирэв. «Ийм маягаар хэчнээн ч удаан амьд явав гэж дээ. Нөхдийгөө ч, өөрийгөө ч аврах аргыг олж чад аа гэж үү?» гэсэн бодол намайг өдөр шөнөгүй эзэмдэх болов.

	
Арван гуравдугаар бүлэг : МАНГАСЫН ХОТЫН СҮЙРЭЛ

	 

	Нэг өглөө, биднийг хашаанд гарч ажилдаа орохоор завдан байтал гяндангийн хуягийн даамал бидэн рүү хүрч ирээд, «Тавь, тавиараа жагсацгаа. Тэнд очиж жагсаад хүлээж бай» гэж хэлээд байр зааж өгөв.

	Бид тэр ёсоор нь жагстал хуягийн даамал жаран хүнийг сонгон авлаа. Би тэдний тоонд оров.

	Хэрэв мангасын тэнгэр гэж байдаг юм бол манаар тахил барих юм болж байх шиг байна гэж би бодлоо.

	Энэ агшинд хуягийн даамал намайг дуудаж, «Наашаа яваад ир. Чи одоо миний шивэгчин болно» гэв.

	Тэр өдрөөс хойш, миний аж явдал их л хөнгөрч ирэв. Би, хийх ажил ихтэй байсан боловч өөр маягийн ажил байлаа. Мангасын байшинг өмнөх хашааны нь хамт цэвэрлэдэг ажил байв. Дараа нь би мангаст, жимсний архи авчирч барьдаг. Мангас, архинд их дуртай амьтан байсан бөгөөд савныхаа хэмжээг мэдэлгүй уучихдаг байлаа. Би ажлаа, шалмаг шуугиур хийдэг байсан болохоор хуягийн даамал надад их л сайн байдаг сан.

	Нэгэн өдөр даамал маань хуягийг дуудан өгүүлрүүн: «Миний шивэгчин сайн хоол идэж байх ёстой юм. Сонсов уу? чи» гэв. Тэгээд өлсөхгүй болж, тамир тэнхээ орж ирлээ.

	Миний амьжиргаа хэдийгээр хөнгөн байсан ч гэсэн гянданд хоригдож байгаа ядарсан нөхдийгөө мартах нь байтугай яаж аваръя даа гэж өдрийн бодол шөнийн зүүд болж байв. Хуягийн даамлын шивэгчин болсноосоо хойш би, гяндан болгоноор явдаг болов.

	Нэг өдөр би, өөрийнхөө сайн мэдэх нэг юмыг олсон нь манай аавын дарь хийдэг юм байж билээ. Яг энэ үеэр нэгэн сонин бодол ухаанд оров. Гяндангийн хананд олон жижиг нүх, ан цав байдгийг санаж, энэ юмаар дарь хийгээд байшингийнхаа өмнөх нүхэнд нуучихъя. Нэг л цагт надад хэрэг болно гэж бодлоо.

	Нэгэн тас харанхуй шөнө, хуяг нар даамлын хамт дуг нойрондоо дугжирч байх хооронд би бэлдсэн дариа зөөж шоронгийн хананы нүх сүв, хагархай, ангархай болгоныг дариар дүүрэн чигжив. Дарийнхаа дээгүүр би шороо цацаад мангасын байшинд эргэж ирэв. Намайг орж ирэхэд бүх юм нам тайван, бүгд сэрээгүй л байлаа. Би бүр зориг орж, урмас төрж, удалгүй бүх мангасыг алаад хоригдогсдыг суллах болно гэсэн бодолд умбаж, хаалганы хажуугийн шалан дээр хэвтээд түдсэн ч үгүй унтлаа.

	 

	* * *

	 

	Маргааш нь хуягийн даамал хоригдогсдыг шалгахаар явахдаа байшингаа тогтмол тоосолж цэвэрлэж бай гэж надад даалгав. Тасалгаанд нь ороход ширээн дээр архины сонин шил, аяга харагдлаа.

	Энд яагаад ийм шил байдаг билээ, түүнээс жаахан уучихъя байз гэж би бодов.

	Тэгээд бага зэрэг уучихлаа. Шил аяга хоёрыг ширээн дээр тавьтал хаалга онгойж даамал орж ирэв. Аягыг нь бариатай байхыг хараад даамал хагартлаа уурлан: «Миний архинаас уух зүрх чамд яаж хүрэв? Ял унагаж чамайг цаазална даа. Хуяг, үүнийг аваачаад үхтэл нь зод» гэж зандрав.

	Тэгээд мангас намайг барьж аваад толгойгоор минь хана мөргүүлэн хүчтэй түлхэхэд би ухаан алдан унав. Хуягууд тасалгаанд орж ирэн намайг гяндангийн хашаанд аваачиж хаяхаар чирэв.

	«Наадах чинь үхчихсэн байх шив дээ» гэж нэг нь хэлэхэд «Тэгвэл шоронгийн гаднах нүхэнд аваачаад хаячихъя» гэж нөгөө нь хэлэв.

	Ухаан ороод, эргэн тойрноо харсан боловч, би хаа ирчихсэнээ мэдсэнгүй. Тэнд үхдэл хүүр, хүний яс дүүрэн муухай үнэртэй байв. Удалгүй би болсон явдлыг саналаа.

	Тэд намайг үхсэн гэж бодоод, энэ аймшигтай нүхэнд авчраад хаячихжээ. Одоо би дахиад чөлөөтэй боллоо. Гэвч шуудай ба бороохойгүйгээр юу хийж гийгэх вэ? Тэр юмаа эргүүлж авах юм сан гэж бодов. Нүхнээс гарч, хотыг тойрсон хаданд нуугдах нь надад их л хүнд байв. Хадан дотор би хоёр өдөр нуугдсан боловч, ихэд өлссөнөөсөө болоод энэхүү нууц байраа орхин идэх юм эрэхээр шийдлээ. Шөнө болсон хойно ханын нүхээр дамжин хот дотор оров. Бүх мангас унтсан байлаа. Харанхуйгаар би нэлээд явсан бөгөөд хаа явж байгаагаа ч мэдэхээ болив. Гэтэл, гэнэт миний өмнө гэрэл харагдав.

	Энэ чинь юун том байшин байдаг бил ээ? Барилгыг би чимээгүйгээр тойрон явж үзээд, энэ бол мангасын ордон болохыг мэдэж авав. Одоо л би өөрийнхөө юмыг салгаж авахыг бодъё. Дахиад ийм боломжтой аятай үе олдохгүй шүү дээ гэсэн бодол надад төрлөө. Хоёр мангас, ордны хаалгыг манаж байсан боловч, аз болоход тэр хоёр намайг харсангүй.

	Цонхоор нь орчихъё гэж би бодлоо. Мич шиг мөлхдөг надад энэ бол тийм ч бэрхтэй биш зүйл байв. Байшингийн ханыг дагаж чимээгүйхэн мөлхсөөр цонхыг түлхэн нээж, тэр дорхноо том тасалгаанд үсрэн буулаа. Орчин тойрноо би түргэн зуур ажиглаж, таазнаас дүүжлээстэй байгаа тор, буланд буй шатыг олж харав. Явсаар тор дотроос юмаа авч эргээд цонхоор гарлаа. Бүх юм нам тайван байсан бөгөөд намайг хэн ч ажигласангүй. Би ийнхүү илбэт гавал, хорт бороохойнууд, хутгаа эргүүлж авлаа.

	Одоо би чөлөөтэй болов. Гэвч би хотыг орхиод явчхаж болохгүй. Ширэнгэд эргэж очихынхоо өмнө мангасыг алж, бүх хоригдлыг чөлөөлнө дөө гэж өөрөө өөртөө хэллээ.

	 

	* * *

	 

	Маргаашийн шөнө нь харанхуй болохын хамт би, мангасын гэрэл нүдтэй увдист гавлын ясыг толгойдоо углаж бороохойгоо бариад хот руу явав.

	Хотын талбайг олох юм сан. Мангасын, газрын тос дүүргэсэн том нүх байх бий. Түүнд нь гал тавьчихвал хот сөнөх учиртай гэсэн бодол надад төрлөө. Тусгай манаачтай тийм нүх байдаг гэдгийг даамал мангас согтуугаараа нэг ярьж байхыг нь урьд сонссон юм.

	Гадаа явахдаа би айхгүй байлаа. Гавлаас цацарсан гэрэл хурц учраас түүнийг харсан мангас бүр зугтан зайлж байв. Удалгүй би нүхийг олоод хэдэн ширхэг хуурай мод дотор нь хийгээд газрын тосонд гал оруулав. Талбайгаас би зайлан гүйсэн боловч, хөл өвдөөд хурдан явж чадахгүй байлаа. Удалгүй, тас нясхийсэн их чимээ гарч их гал дүрсхийв. Би шууд явж гяндангийн хаалгаар орлоо. Манаач нь миний толгойд яваа гэрэл цацруулагч гавлыг хараад айснаасаа болж зугтан алга болов.

	 

	[image: Image]

	 

	Би хоригдлуудад хандан «Ширэнгэ рүү түргэн зугтацгаа!» гэж чанга хашхиран хэлэв. Миний үгийг сонсоод тэд хирдхийн харцгаав.

	«Ширэнгэ рүү гүйцгээ. Би ажлаа дуусгаад та нартай нийлнэ» гэж дахин чанга хэлэв.

	Хоригдогсод төдий л удалгүй гяндангийн хашаанаас гүйлдэн гарав. Би хашаан дотор түргэн гэгч гүйн ороод дарь дүүргэсэн нүхнүүддээ гал дүүргэв. Намайг гяндангийн хашаанаас дөнгөж гарангуут, сүртэй пижигнээн болж. шоронгийн хана бутран уналаа.

	«Уухай! Хоригдогсод энд ахиад эргэж ирэхгүй!» гэж би хашхирав.

	 

	* * *

	 

	Бүх юм дууссан хойно би өөрийнхөө ядарч сульдсаныг мэдэв. Нэг хэсэг, би алхаж ч чадахгүй болов.

	Энэ нурсан хотоос идэх юм олъё. Эхлээд ямар нэг юм олж идэхгүй бол горьгүй. Дараа нь ширэнгэд очиж тэнд байгаа нөхөдтэйгөө нийлье гэж бодлоо.

	Гал авалцаагүй байгаа байшингаас идэх юм олох нь тийм ч бэрх биш байв. Мангас лав цөм зугтан алга болсон буюу галд үрэгдсэн байх. Тийм учраас аль нэг байшинд орж идэх юм олъё гэж би бодлоо. Үнэхээр ч нэг байшин доторх ширээн дээр хэсэг мах байв. Энэ махнаас сайн идэж аваад, би увдист гавлаа толгойдоо углаж, ширэнгэ өөд гардаг хаалгыг эгц чиглэн очлоо. Гэтэл тэнд хаалга байхгүй болсон нь надад яршиг болов. Том хад унаад, үүдийг нь таглачихсан байлаа. Би мөлхөж шурган гарах гэж яаж ч элдэвлэн оролдоод чадсангүй. «Эндээс яаж мултран гардаг билээ. Хоригдол цөмөөрөө чөлөөтэй болчихсон байдаг. Чулуун хана ийм их өндөр байдаг. Аймаар энэ эл хуль газар би гэдэг хүн гав ганцаараа арчаагүйхэн хоцорсон байдаг. Юу ч болсон нэг сайн унтаж авахыг л бодъё доо. Сүүлээр нь ухаанд нэг арга орж ирэх байгаа даа, даанч» гэж би дэмий л үглэв.

	 


Арван дөрөвдүгээр бүлэг БИ ШИРЭНГЭД БУЦАН ИРЖ, ИЛБИЙН ВАНТ УЛСЫГ ОЛОВ

	 

	Нурсан хот дотор би хэдэн өдөр хоригдон суулаа. Элдэвлэн оролдсон боловч гарч чадахгүй л байв. Золоор, тэр дотор идэш, ууш элбэг тул өлссөнгүй ч хот дүрэлзсэн гал, утаан дунд байсан болохоор агаар нь утаа хэншүүгээр дүүрэн байв. Нэг шөнө, их ширүүн шуурга болов. Энэ салхи ширэнгийн зүгээс учир тоймгүй их хуурай навчис мод шод хийсгэн тууж хад асга давуулан хотын дээр овооллоо. Энэ бүгд гал дээр тос нэмсэн мэт болж зүг бүр тийшээ их дөл бадран гал хөгжив. Ширэнгэ рүү явахад саад хорио болж байсан хаданд гүйж хүрэхэд, хугарсан том том мод дамналдан унасны мөчрөөс нь зууран татан дамжин авирч нэг болмоор шиг байв. Салхи л ийм болгочхож. Одоо л үүгээр чинь дамжуурга болгоё гэж бодлоо. Чингээд нэг мөчир өөд мацан мөлхөж эхлэв. Гэтэл тэр маань дундуураа хуга тусан хадны ирмэг дээр унах шахлаа. Тэндээсээ хугарсан модон дээгүүр мацан дамжсаар ширэнгийн зүгээс мөлхөж яваа олон том мичийг харав. Энэ бол тэр модонд мичний дуртай жимс байснаас тэр. Тэрхэн зуур, мичийг ирэхээр нэг урт юмаар бугуйлдан барьж авъя гэсэн бодолд оров.

	Ингээд би ойролцоо байсан мөчир болгоноос хальсыг нь хуулж аваад бөх гэгчийн бугуйл зэхэв. Түүний нэг үзүүрийг бэлхүүсээрээ бүслэн уяад хугархай мөчрөө даган уруудаж мөлхөөд эчнээ хүлээж байв.

	Удалгүй олон мич ирж жимс идэж гарав. Нэг нь бөөн жимс олж зулгаан, ухаан сэхээгүй байх хооронд нь би урт бугуйлаа чулуудан бугуйлдаж авлаа. Тэр мич юу болсноо ч мэдэлгүй. Бусад мич нь мод мод руу гүйлдэн тарж авирахад над бугуйлдуулсан мич бусдынхаа хойноос ум хумгүй зүтгэхдээ намайг өөд нь чирлээ. Би тэр мичид чадах ядахаараа дэм өгөх гэж хичээв. Удалгүй бид хоёр хадны оройд гарч, холбоос бугуйлаа дундуур нь тас огтолмогц нөгөө хагасыг нь мич биедээ авч уурга чирсэн морь шиг арилав. Ийнхүү би, гачаалт аймшигт газраас арай хэмээн гарч ирлээ. Хадны орой дээр бяцхан амрангаа ойр орчноо ажин харав. Мангасын хотод гал дүрэлзсээр байлаа.

	Одоо, хамгийн сүүлчийн дайсан болох аварга могойтой үзэлцэнэ дээ. Ширэнгээс явахын урьд, тэр бузар муухай амьтныг заавал алах ёстой. Ингэвэл манай анчид ирье гэсэн цагтаа ширэнгэд ирж байх болно доо гэж бодов. Ингээд би ширэнгээр, өдөр шөнөгүй явж харан- хуй болбол гайхамшигт гавлаа өмсдөг байв.

	 

	* * *

	 

	Нэг өдөр би, том гол дээр очтол армана гэгч лут лут амьтан дотор нь байхыг үзлээ. Ямар аймаар амьтан бэ? Ийм лут амьтан үзэж яваагүй билээ. Голын эрэг дагаж ойртон очоод ажиглая байз гэж бодов. Ингээд би юм хумаа модны ёроолд тавьж орхиод аажимхан алхаллаа. Гэнэт олон бүдүүн бүдүүн могой над руу дайрч, зугтаж амжилгүй гүйцэгдэв. Намайг ямар айхавтар аюул нөмөрснийг та бүхэн төсөөлж байгаа биз. Би дөнгөн данган амжиж хажуу тийшээ үсэрч өвсөн дээр хэвтсэн мод барьж авлаа. Энэхэн модоор зэвсэг хийж могой - мангастай тулалдах гэж бодсон маань талаар болж ганц удаа цохиход л хуурай мод тэхий дундуураа хугачив. Би өөр тийшээ дахиад үсэрсэн боловч, тэнцвэр алдсанаас болж голын усанд ойчив. Усны эрчтэй урсгал намайг, голын дунд байгаа хад хүртэл урсган аваачив. Хад, голын хоёр эргээс бузгай зайтай байсан учраас, энд ирсэндээ би бөөн баяр болов. Чухам л сохорсон биш завшив гэгч болж, могойнууд над өөд хүрч ирж чадахгүй боллоо. Хадан дээр гарч амьсгаагаа дараад орчноо сайтар ажиглан харваас хадны ойр хавьд хэдэн армана байгаа харагдав. Энэ амьтан намайг аварч мэдэх юм даа гэж бодлоо.

	Нэг том арманыг хад руу хөвж иртэл нь тосон хүлээв. Дөхмөгц би доошоо дав даруй гулсан зоо нуруун дээр нь үсрэн гарав. Аварга амьтан намайг ер ажигласан шинжгүй голын цаад эрэг рүү хөвж гарав. Хэсэг яваад армана маань эргээс холгүй орших том чулууны яг дэргэд ирлээ. Би чулуун дээр үсрэн буугаад тэндээсээ газар дээр гарав.

	Би мөн тэнэг амьтан аа даа. Юмаа яах гэж модны ёроолд орхилоо билээ. Одоо, бороохой байхгүй, юм яаж олж иднэ гэж бодлоо. Нэлээд өлсөж, уур хүрч голын эргийн өвсөн дээр хэсэг суув. Нэгэнт орой болж харуй бүрийн дунд увдист гавалгүй явахаасаа баахан айж байлаа.

	Өглөө болтол энд байхаас аргагүй боллоо доо гэж бодзоноод унтахаар хэвтэв.

	 

	* * *

	 

	Ширэнгэ дундуур олон өдөр алхаллаа. Бороохой, илбэт гавал байхгүйгээс болж их л хэцүү байв. Төөрчихлөө. «Одоо хаашаа явдаг бил ээ?» гэж өөрөө өөрөөсөө дахин дахин асуудаг байв.

	Нэгэн өглөө эрт би гэнэт эр тахианы дуу сонслоо. Чихэндээ лав итгэлгүй чих тавин дахин чагнахад үнэхээр эр тахианы дуу байв. «Энд ямар нэгэн газар, тосгон байж таарах нь ээ» гэж амандаа үглээд дуу гарсан зүг рүү нарийн жимээр гүйлээ.

	Хэсэг яваад модны захад гарав. Алсад харагдах том хотыг үзээд би тун их гайхлаа. Тэр лүү намайг хүрч очиход хотын хүмүүс угтан ирцгээхийг нь үзээд гайхахын ихээр гайхав. Миний мэдэхгүй хэлээр тэд нар шулганалдан ярьцгаана.

	Эхлээд би учир зүггүй айв. Ноорхой хувцастай би, зөрөг зам дээр, яахаа мэдэхгүй гайхан зогслоо. Гэтэл хүрэлцэн ирсэн хүүхэд, томчууд цөм надад сөхрөн мөргөцгөөж байв. Тэд миний гараас барьж ордон руугаа дагуулан явлаа. Тэд нар надад сайхан хувцас авчирч өмсгөөд элбэг тансаг идээ будаа зэхлээ. Дараа нь тэр хотын хэдэн тэргүүн намайг дагуулан том талбай дээр аваачив. Талбайн дунд, хаан ширээ зассан байлаа. Намайг хаан ширээн дээр залж, улс амьтан цөмөөрөө мөргөцгөөв. Дараа нь тэд миний толгойд титэм өмсгөж намайг хатан хаан болгож байгааг би ухаарав.

Арван тавдугаар бүлэг БИ НӨХРӨӨ ОЛОВ

	 

	Тэнд байсан улсын зарим нь манай хэлээр ярьж байв.

	«Манай Ван, хэдэн өдрийн өмнө нас барсан юм. Таныг ширэнгээс гэнэт гарч ирээд зөрөг дээр ганцаараа зогсоход чинь манай тэргүүн нар энэ лав зоригт анчин бүсгүй мөн. Энэ бүсгүй л маныг тэргүүлж чадна. Түүнийг хатан хаан болгоё» гэж хашхирч байсан юм гэж надад хэллээ.

	Хатан хаан болгосон тэр өдөр, хотын тэргүүн ихчүүл намайг ордны хашааны буланд нэлээд алсад байх жижиг байшинд хүргэж өгөв. Надад хаалганы түлхүүрийг өгөөд удирдаачдын нэг ахимаг нь: «Энэ бол маш жижигхэн байшин байгаа юм. Энд ердөө л ганцхан тасалгаа бий. Энэ бол таны очихгүй байвал зохих ганцхан газар байгаа юм. Хотын бусад бүх орон байшин бултаараа таны мэдлийнх. Та үүний түлхүүрийг ав. Гэвч, ээ дээ битгий ороорой!» гэж захив.

	«Ямар хачин юм бэ? Нууцыг нь тайлж болох нэг өдөр бий байх» гэж бодлоо.

	Тэр өдөр хурдан өнгөрсөн гэж яана. Аж амьдрал их л аятайхан байсан учраас удалгүй би жижиг байшинг мартчихав. Гэвч өөрийнхөө төрсөн тосгон, эцэг эх, найз нөхдөө би мартаж яахин чадах вэ.

	Миний зорилго ингээд дуусахгүй. Би ах нарыгаа ч олоогүй байгаа. Түүнчлэн өнөөх олон аварга могой ч амьд, манайхан ширэнгэд ан хийж ч чадахгүй л байгаа шүү дээ гэж бодлоо.

	Тэгээд би хаант улсаа орхихоор шийдтэл өнөөх жижигхэн байшин санаанд оров.

	«Яагаад би тийшээ явах ёсгүй билээ. Нэгэнт би хатан хаан болохоор юу хүссэнээ хийх ёстой» гэж амандаа ахин дахин үглэсээр байв.

	Хэд өнжөөд би жижиг байшингийн түлхүүрийг авч хаалгыг нь онгойлгон дотор нь орлоо. Томоос том харанхуй тасалгаа байсан бөгөөд дотор нь юу ч үзэгдсэнгүй.

	Хоосон тасалгаанд юуны нууц байх билээ дээ гэж би гайхалзан бодлоо.

	Яг энэ агшинд тасалгааны нэгэн харанхуй буланд хошууг нь боосон том шувуу байхыг олж харав. Шувуу над руу нисэн ирж боодолтой хошуугаа ойртуулав. Боодлыг нь задалбал энэ нь ширэнгэд байхдаа миний өмсөж байсан хуучин муу ноорхой хувцас болохыг мэдлээ.

	Яг энэ агшинд би эр тахианы дуу сонссон яг тэр байран дээр өөрийгөө олж харах шиг болов.

	«Энэ нь харин надад зугаатай залхаалга байна даа. Ийм л юм болох байсан юм, миний л хохь» гэж амандаа хэллээ.

	Энэ үеэр, миний дэргэд хаанаас ч юм, чимээ сонстов. Эргэн хартал надаас тун их холгүй тав, зургаан мангас ирчихсэнийг мэдлээ. Намайг маш их айж буйг мэдмэгцээ тэр чигээрээ айсуй яах бил ээ? Би эргээд хар эрчээрээ зугтлаа. Миний зам дээр жижигхэн овоохой дайралдав. Би зогтусаж хаалгыг нь цохилоо. Настай хүн хаалга онгойлгож өгөөд олон мангас намайг хөөж явааг хармагц урцандаа даруй оруулав.

	«Цаашаа, та нар. Манайд орж болохгүй» гэж тэр өвгөн, мангас руу хашхирлаа.

	«Цаадах чинь өнөө адын анчин хүүхэн байгаа юм. Манайхныг алж, манай хотыг галдан шатаасан юм. Бид нар алахаа л ална» гэж мангас хашхиралдав.

	«Та нар олуулаа, энэ хүүхэн ганцаараа байна. Одоохондоо энэ охин манай гийчин байгаа юм. Та нарыг би хүн алуулахаар энд оруулахгүй» гэж өвгөн зандрав.

	Өвгөн чухам яагаад ингэж мангасыг захирч байгааг би ойлгосонгүй Ямар ч атугай мангасууд уурлан бухимдсаар эргэн явцгаалаа.

	«Энэ орон бол тэдний мэдлийн ширэнгэ биш болохыг чи мэд ээ биз? Тэд нар миний урцанд орж хараахан зүрхлэхгүй. Чи энд надтай байхад аюул ер байхгүй» гэж өвгөн тайлбарлан ярив. «Би чин сэтгэлээсээ танд баярлаж байна Намайг гэртээ хэдэн өдөр байлгахгүй юу» гэж би гуйлаа.

	«Бололгүй яах вэ. Чи намайг орхиод хаашаа явах юм бэ?» гэж өвгөнийг лавлахад нь би «мангаст ширэнгэд явна» гэж хариулав. Өвгөн намайг гайхан харж хэсэг зуур чимээгүй байснаа: «Охин минь чи өлсөж байгаа байх. Оройн хоол бэлэн боллоо. Ширээнд суугаад хоол ид. Чи надад өөртөө учирсан явдлыг хожим яриарай» гэв.

	Би өвгөнд талархлаа илэрхийлээд оройн хоол идэхээр суув. Өвгөн надад их л халуун дотно байхаар нь би өөрийнхөө тухай болон мангаст - ширэнгэд учирсан явдлаа бага сага ярьж өгөв. Тэр миний яриаг их анхааралтай сонсож үе үе юм асууж байв. Өвгөн мангаст - ширэнгийг их сайн мэддэг хүн байжээ.

	«Та, миний явдлыг сайн мэдэж авлаа. Одоо өөрөө ширэнгэд яаж ирсэн, энд яагаад нутаглах болсныхоо учрыг надад ярьж өгөөч» гэж би хоолоо идсэний дараа гуйв.

	«Өө хүү минь яриад барагдахын аргагүй. урт түүх байгаа юм. Чи одоо сайхан амрахыг бодож үз. Өөрийнхөө тухай би чамд сүүлд яримз» гэж өвгөн өгүүлэв.

	 


Арван зургаадугаар бүлэг : ӨВГӨНИЙ ТҮҮХ

	 

	Жижиг урцанд анхны хоол идсэнээс хоёр хоногийн хойно, өвгөн над руу ширтэн:

	«Ширэнгэд би яаж ирсэн, яагаад энд суух болсны учрыг чи мэдье гэсэн шүү дээ. За тэгвэл «аан» гэж бай. Олон жилийн өмнө, хүүхэд ахуй цагтаа би энэ ширэнгэд байгаагүй хүн. Эндээс даан их холгүй нэг сайхан газрын, том гэгч тосгонд би суудаг байв. Тэнд би төрж өсөн, аав ээжтэйгээ хамт жаргалтай сайхан сууж байлаа. Манай тосгон учиргүй баян, олон зоригт анчидтай байсан билээ. Тэд цөмөөрөө, мангаст - ширэнгэ гэж нэрлэгдэж байгаа энэ ширэнгэд ирж ан хийдэг байсан. Тэр үед энд мангас байсангүй. Олон зэрлэг ан амьтан, шувуу байж билээ. Манай тосгоныхон ширэнгээс их их мах, түүнчлэн төмөр, алт аваачиж бүгдээрээ их л аз жаргалтай байдаг байв. Би эрийн цээнд хүрч сэтгэл нийлсэн нэг бүсгүйтэй өрх үүд үүсгэн айл болон суулаа. Бид хоёр гоц ухаалаг нэгэн хүүтэй байлаа. Манайханд азгүй өлзий бусын учрал тохиолдох үес, хүү маань идэр хүдэр хүн болсон байв. Нэг өдөр би ширэнгэд явдгаараа явж байгаад аюулт олон мангастай учирлаа.

	«Зайл! Энэ ширэнгэ одоо бидний мэдлийнх болсон. Бид хэнийг ч ан хийлгэхээр энэ рүү оруулахгүй!» гэж тэр олон мангас хашхиралдав. Удалгүй бид мангасын тухай олон зүйлийг мэдсэн юм. Мангас гэдэг аюултай амьтан байжээ. Тэд нар гурван толгойлогчтой байсан, нэг нь Одара, нөгөө нь гэрэл нүдэт мангас, гурав дахь нь аварга могой байсан юм. Тэд чухам хаанаас хүрч ирснийг би мэдэхгүй байна. Ямар боловч, тэд ширэнгэд суурьшсанаасаа хойш энд нэг ч анчныг оруулаагүй юм. Тэр цагаас хойш энэ нутаг мангаст ширэнгэ гэгдэх болсон билээ.

	Манайхны амьжрал сайнгүй болж ирээд бид мангастай тулалдахаар шийдсэн юм. Нэг өдөр, тосгоны бүх эрэгтэйчүүд цугларан ширэнгэ рүү явцгаав. Миний хүү, надтай хамт явлаа. Бид их зоригтой тэмцэлдэж Одара мангасыг олзлон авсан билээ. Гэтэл бас миний хүү, мангаст олзлогдлоо. Миний эхнэр хүүгийнхээ хувьгүй заяаг сонсоод учиргүй их гуньхран гансрав. Гэвч би сайн цаг ирнэ гэдэгт итгэж байлаа.

	Одара бол их аюултай мангас байсан юм. Учир нь түүнд, мэргэн онодог хорт бороохой байсан.

	Бид Одараг далдын далд нууж байсан учраас бусад мангас түүнийг олж чадахгүй байлаа. Нэг өдөр, хэсэг мангас бидэнтэй хэлэлцээ хийхээр иржээ.

	«Хэрэв та нар Одараг бидэнд эргүүлж өгвөл, бид өөрсдийнхөө олзлон авсан бүх анчныг эргүүлж өгнө» гэж мангас амлав.

	Бид, тосгоны тэргүүн нартай зөвшилдөөд хэлснийг нь ёсоор болгох болов.

	«Маргааш, манай анчныг бүгдийг аваад ир, тэгэхэд чинь Одараг та нарт буцааж өгнө» гэж манай тосгоны тэргүүн хэллээ.

	Адебиси чи Одаратай тулалдсан хүн. Түүний хорт сум чамайг оносонгүй л дээ. Түүнээс биш, Одара онолоо л бол дайснаа муу хийдэг юм. Би Одарад этгээд өвсний хольцтой хоол өгсөн билээ. Тэр өвсийг идсэн амьтны нүдний хараа мууддаг юм. Тэр цагаас хойш Одара шагайж чадахаа байсан байх. Бусад мангас энэ тухай юу ч мэдээгүй бөгөөд аймшигт эзэн мангасаа эргүүлж авсандаа баяр хөөр болцгоосон юм.

	Миний хүү бидэндээ эргэж ирж, нэг хэсэг цөмөөрөө дэлгэр тэнүүн сууцгааж байлаа. Гэвч сайн юманд саад мундахгүй гэгчээр мөнх бус чинь өлзий бус болж хүү маань мангасын шоронд байснаасаа болж, олсон хүнд өвчний ужгаас нас барсан юм. Хүүг нас барснаас хойш, миний эхнэр ч уй гашуу болсоор амьсгааны тоо саагдаж удаан амьд байсангүй. Би, гав ганцаараа үлдсэн минь энэ. Мангас Одараг аваачсанаасаа хойш их ууртай байцгааж. Одара ч өөрөө урьд урьдаасаа илүү догширч, хамаг учрыг мэдэн, хорсол нь буцалж байв. Тэд нар гэнэт манай тосгонд ирж, бүх хүнийг хүйс тэмтрэн байшин савыг нь эвдлэн хэмхчсэн билээ. Мангас ганцхан намайг л алалгүй үлдээсэн юм. Тэд намайг ховсчин гэж санаад айдаг байжээ. Одара л нөхөр сүүдэртээ намайг тийм ийм гэж нэг баахан юм ярьсан болов уу гэж би таадаг юм. Мангас явсны дараагаар би нурж эвдэрсэн тосгоноо орхиод толгой хандсан зүгт алхаж гарлаа. Олон хоног хээрээр гэр хийж, хэцээр дэр хийж яваад энэ намуухан газар нэг тохинохчоо болсон юм. Тэгээд би энэ муу жижигхэн урц босгож түүндээ орь ганцаар суудаг болов доо. Би ан хийж, жимс, үндэс түүдэг юм. Улирах энэ цагт өөр тосгоноос ирсэн анчин манайд бууж, шөнө хоногоор саатдаг байв. Би өөрийгөө хамгаалж байдгийн адилаар ирсэн хөөрхий анчныг мангасаас хамгаалдаг болохоор анчин улс над их сайн л даа. Мангас надаас айдаг юм чинь, энэ ч боломжийн хэрэг билээ.

	Би мангаст улаан голоосоо хорсдог юм. Тэд нар миний аль байдгийг бусниулж манайхыг хиар хядсан хойно тэгэлгүй ч яах вэ. Чамайг, Одара, гэрэл нүдэт мангас устгасан болохыг мэдээд би магнай хагартлаа баярлаж байна. Чамайг би, аварга могойг алж үлдсэн мангасуудыг ширэнгээс хөөн зайлуулж чадах бүсгүй гэж горьдолгүй яах вэ. Ийм нэг сайхан цаг хүртэл хохимой толгойгоо мөрөн дээрээ тээж явсан минь миний сайн хувь байжээ. Хонгор жаахан Адебиси чиний минь хэтийн үйлс бүтэмжтэй болтугай!» гэж хүүрнэж билээ.

	 

	* * *

	 

	Хэд хоногийн хойно өвгөн намайг голын эрэгт хүргэж авчрав. Нэг бутнаас уяастай жижигхэн гуя онгоцон дээрээ очиж хоёул суугаад голыг гаталлаа.

	Түдэлгүй бид голын чанад эрэгт хүрч ирсэн бөгөөд үүнээс цааш мангаст ширэнгэ болдог билээ. Өвгөн нүднээсээ нулимс унаган байж надтай салах ёс гүйцэтгэв. Тэгээд өвгөн голыг дахин гаталж нөгөө эрэгт буцаж гарсан бөгөөд би эрэг дээр хэсэг зуур зогсож, гараа даллан, хөөрхий өвгөнөө үдэж билээ.

	 


Арван долоодугаар бүлэг : МОГОЙН ТӨГСГӨЛ

	 

	Ийнхүү би, дахиад л мангаст ширэнгэд хүрч ирэв. «Өөрийнхөө юмыг л олж авъя. Эрэг дагаад явбал би тэр юмаа төвөггүй олно» гэж амандаа үглэн явав.

	Эрэг дагаж чилийтэл алхсан боловч, модны ёроолд орхисон юмаа олсонгүй. Гэнэт, надаас холгүй зайд хэсэг мангас харагдав. Тэд ч мөн намайг хармагц миний зүг орилолдон хашхирч уулгалав. Би зугтаад зугтаад зайлсангүй. Тэд нар олуулаа байсан болохоор яах ийхийн хооронд намайг барьж авав.

	«Энэ мууг одоохон энд нь алчихъя» гэж нэг нь давшлав. «Үгүй! Эхлээд энэ мууг өөрийнхөө шинэ хотод аваачиж, тэнд байгаа бүх юмаа үзүүлж байгаад ална. Энэ муу одоо оргодог хөг өнгөрсөн» гэж өөр нэг нь хорсонгуй өгүүлэв.

	Ийм яриаг сонсоод би яах ч учраа олохоо байлаа. «Миний бүх чармайлт ингээд өнгөрдөг байжээ. Тэр өдрийн галын дөлд бүх мангас үрэгдээгүй болж таарлаа. Тэд нар ширэнгэд шинэ хот барьснаас гадна манай хүмүүсийг суллан тавиагүй байх нь ээ. Надад ч одоо найдах юм байхгүй боллоо доо» гэсэн бодол намайг эзэмдэв.

	Намайг авч очсон тэр хот, жижигхэн хот байлаа. Тэнд цөөвтөр мангас байсан боловч, намайг үзэнгүүтээ өөрсдийн оромжоос бүгд гүйн гарч ирээд «Ха, ха, зоригт анчин бүсгүй чи! Тэр нэгэн цагт чиний устгачихлаа гэж бодсон бид нар чинь дахиад л байж байна шүү дээ» гэж бархиралдав.

	Дараа нь хоёр мангас намайг модонд янгинатал хүллээ.

	«Чи сүүлчийнхээ шөнийг, ингээтэй өнгөрөөнө дөө. Маргааш чамайг гайгүй сайхан ална» гэж тэд заналхийлэв.

	«Зоригтой, бай, Адебиси минь. Айсан ч ойчно, алцайсан ч ойчно. Гол тасартал горь тасрахгүй»

	Удалгүй шөнө болж, мангас гэр гэртээ харьцгаасан бөгөөд би модонд хүлсэн хүлгээ оготно зурам шиг мэрж гарлаа. Залуу хүн идэрхэг, залуу нохой шүдэрхэг гэгчээр шүд минь хурц, олон цаг цөхрөлтгүй мэрсэн боловч, модноосоо салж чадахгүй л байв.

	«Агшин хормыг ч алдаж болохгүй. Одоохон өглөө болно. Мангас намайг хөөгөөд барьж авлаа ч гэсэн дахиад л оргох сүв хайна даа» гэж би бодлоо.

	Би модноосоо салмагц хар хурдаараа гүйж өчүүхэн ч амралгүй явсаар хотоос овоо их холдов. Харин цаашаа явж чадахааргүй ядралын туйл болов. «Энэ их сайхан мод байна. Дэргэд нь сууж бага зэрэг амаръя даа» гэж бодов.

	Мод налан суугаад, нэг мэдсэн чинь би бөх гэгч нь унтчихжээ. Яагаад тэгж их удаан унтсаныхаа учрыг би та нарт хэлж чадахгүй байна. Гэвч тулгарч буй аюулыг зөгнөн мэдсэн юм шиг би гэв гэнэт хар аяндаа сэрлээ. Баруунтаа, зүүнтээ, ер нь эргэн тойрондоо би олон могой харлаа. Намайг хөдлөхийг үзээд могой толгойгоо цогнойлгон элдэв дуу авиа хяхнуулан гаргаж байв.

	Могойн үүртэй газар хүрээд ирэв ээ дээ. «Энэ хавьд аварга могой байх ёстой. Миний бороохой байдаггүй, одоо яадаг билээ. Бороохой минь байвал учир бий юм сан. Энэ олон шинэ дайснаас яахин нэг зайлахыг л хичээе» гэж би бодлоо.

	Гэнэтхэн цочир үсрэн зайлъя гэж би бодоод санаандгүй байхад нь ухасхийн хөдөлсөн учраас могой над руу завдан дайрч амжсангүй.

	Би эрэг даган гүйсээр шуудай, бороохой тавьсан газрынхаа дээр өөрөө ороод ирсэндээ баярласныг үгээр илтгэж баршгүй.

	«Ээ гялай гялай! Одоо би юунаас ч айхгүй. Аварга могой чи болгоомжтой байгаарай. Адебиси чамтай тулалдахаар явж байна шүү» гэж баяр хагачсандаа хашхиран цовхчив. Би увдист гавлаа толгойдоо углаж, аварга могойн үүр оромж байдаг гэж бодсон хэсэг хад руу зоригтой алхлав. Орчин тойрноо ултай хэрсүү ажиглан хараад байвал хадан доогуур том алам нүх байгааг олж мэдэв. Энэ лав могой - мангасын орогнодог үүр нүх болж таарлаа. Ийшээ тийшээ явж холдсоноос энд нь хүлээдэг нь дээр гэж бодлоо. Жаал байзнаснаа явж очихоор шийдэв. Нүхэн дотор пад харанхуй болохоор эхэндээ би юу ч үзэхгүй байлаа. Гэтэл аварга могой ичээ нүхэн дотроо байсан бөгөөд намайг харж орхив. Мангас толгойгоо өргөн цогнойлгож чихнээ чийртэй хяхнан чарлаж сүр бадруулахад нь би тосон халз тулалдахад бэв бэлхэн байлаа. Могойн толгой руу би бороохойнуудаа дараа дараалан шидэв. Бороохой болгон могойг үхэтхийлгэн цохиж, могой - мангас миний хажууд цагариглан унахад нь би толгойг нь огтлон авлаа.

	Ийнхүү миний эцсийн дайсан болох мангасын могой хаан дарагдав.

	 


Арван наймдугаар бүлэг : МАНГАСТ - ШИРЭНГЭ БАЯРТАЙ

	 

	Маргааш өглөө нь болоход би, «Орой болох үеэр мангасын шинэ хотод очиж, тэнд байгаа бүх мангасыг хүйс тэмтрэх эцсийн даваа л надад үлдээд байна. Ингэж байж л би гэртээ харих юм шүү дээ» гэж өөрийгөө чандлав.

	Энэ нэг өдрийн туж би, голын эргийн зөөлөн өвсөн дээр хэвтэж амрав. Сайхан харуй бүрий болохын хамт би, увдист гавлаа өмсөж бороохойгоо бариад мангасын хот руу явлаа. Гэрэлт нүд замыг маань гийгүүлэн явсан болохоор хотыг би төвөггүй олов. Мангасууд намайг үзээд ухаангүй айж, зүг бүр тийшээ таран гүйцгээлээ. Гэвч би бороохойгоороо баруун солгойгүй балбаж, мангас үхэтхийн унацгааж байв. Бүх мангасыг алан дуусгаад хотод нь гал тавиад ширэнгийн зүг алхлаа.

	«Миний санасан зорьсон хэрэг ийнхүү бүтлээ. Ах нарыгаа олоогүй боловч, ширэнгэ одоо манайхных болсон. Сайн цаг ирлээ» гэж би чанга чанга аялан дуулсхийв. Маргааш нь өдөр туж ширэнгэ дундуур алхаж, гэр лүүгээ явах зам олохыг хичээв. Орой болох үеэр надаас холгүй зайд хүний дуу гарах нь гэнэт сонсогдлоо. Би ихэд баярласан бөгөөд хэдхэн хормын сүүлээр хэсэг анчин гарч ирсэн нь мангасын хотоос зулбан зугтсан улс болохыг танив. Бид, бие биеийгээ хараад юутай их баяр хөөр болсныг үгээр илэрхийлэн хэлэхийн арга үгүй.

	«Зоригт анчин бүсгүй минь бидэнд ир. Манайхны зарим нь энд байгаа. Зарим нь хэдий нь гэртээ харьцгаасан» гэж дуудаж байв. Хэдэн мөчийн хойно бид цөм их том агуйд ирлээ. Ширэнгэд байсан нь энд сууж байсан юм байж, гэр гэр лүүгээ явах замыг олохгүй байжээ. Эд нарыг би танихгүй байв. Тэд нар надад өөрсдийгөө ярьж миний ч нэр усыг асуулаа.

	«Миний нэрийг Адебиси гэдэг. Би аав ээжтэйгээ хамт алсын нэгэн тосгонд суудаг хүн. Миний дөрвөн ах намайг жаахан хүүхэд байхад мангаст ширэнгэд үрэгдсэн билээ. Миний аав, их настай болсон болохоор ах нарыг минь эрэх, бусад бүх анчныг аврах тэнхэлгүй болохоор би оронд нь энд ирсэн юм» гэж ярив. Миний энэ яриаг сонссон тэднээс дөрөв нь урагшаа гарч ирлээ.

	«Адебиси минь, бид дөрөв чиний хайрт ах нар чинь шүү дээ» гэж хэлэв.

	Тэр үес бид, хэчнээн их баяр баясгалантай байсныг үгээр хэлж яахин чадах вэ. Нэг хэсэг бид ханатлаа инээж хагартлаа баярлав.

	«Гэртээ бушуухан харья гэж хэн хүнгүй бодож буй биз. Гэвч та нар цөмөөрөө их сульдаж ядарсан байна. Зам урт шүү дээ. Урьдаар цөмөөрөө гуя онгоц завь хийцгээе. Усан замаар харья. Ширэнгээс бид тэгээд гарч явж болно байх. Одоо л та нар минь хөдөлж завь хийцгээж үз. Би ан хийж замынхаа хүнсийг төхөөрье» гэж би ярилаа.

	«Бид чинийхээ тушаал зарлигийг дагалгүй яах вэ?» гэж миний ах нарыг хэлэхэд, тэнд байсан бүх анчид: «Зоригт анчин бүсгүй минь, чи бидний амийг аварсан болохоор, одоо чи маны тэргүүн болбоос зохино» гэж ам өрсөн хэлцгээв.

	Хэдэн долоо хоноход олон сайхан завь бэлэн боллоо. Бид, ан амьтны хатсан арьсаар тулам хийж, хангай дэлхийгээс олсон алт мөнгө эрдэнийн чулуунуудаа савлав. Ингээд завиа усанд угсруулан тавилаа. Эхний завин дээр гарч хошуун дээр нь увдист гавлаа хадав. Анчин богц богцондоо хоол хүнс, алт мөнгө эрдэнийн чулуугаа хийж өөр нэг завин дээр тавиад бид гэрийн зүг онгоцныхоо хошууг залав.

	Бид бүгдээрээ, баяр цэнгэлээр бялхаж хөгжүүн хөхиүн дууг хоолой мэдэн дуулцгааж явав.

	Ширэнгэд мангасгүй болсон мэдээг манай тосгоныхон маныг очихоос аль өмнө сонсоцгоосон байв. Биднийг угтаж авсан тэр нэгэн сайхан учралыг хэзээ ч би мартдаггүй юм. Юутай их баяр цэнгэл бялхан, ямар их баярын нулимс хайлан урссан гээ. Миний аав, ээж намайг болон ах нарыг хараад учиргүй инээж дуу хадуулан ярьж хөөрч байв.

	Тэнд байсан бүх улс «Манай зоригт анчин бүсгүй Адебисийн өлмий бат орштугай!» гэж уухайлан шагшиж байв.

	Өөрт тохиолдсон явдлыг өгүүлэх түүх минь шувтрах нь энэ ээ. Тэр нэгэн өдрөөс эхлэн аль ч тосгоны анчин явъя гэсэн цагтаа ширэнгэд явах болж, энэ үес манай тосгоныхон цэнгэлийн манлайг эдлэн, дутах гуцах юмгүй амар сайхандаа жаргах болж билээ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	[image: Image]



	




	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

